Маҡтау ҡығыҙы. Хикәйә\n27 Май , 14:55\nТуҡта, бөгөн нисектер сәйер ҡараш ташлап ҡуялар түгелме? Сәй эскәндә лә Фираяның хәлдәре менән генә ҡыҙыҡһынып, үҙ-ара һөйләшмәгәндәрен абайланы. Әллә үпкәләшкәндәр инде? Була торған хәл түгел!\nФирая өләсәһенең өйөнә килеп инеү менән ниндәйҙер үҙгәреш һиҙҙе. Юҡ, йорт йыһаздары барыһы ла үҙ урынында, шулай уҡ таҙалыҡ һәм бөхтәлек хөкөм һөрә. Ҡартатаһы менән өләсәһе лә иҫән-һау, Аллаға шөкөр, һикһәнгә етеп килһәләр ҙә, үҙҙәренсә көнгөр-ҡаңғыр килеп йәшәп яталар. Тик барыбер ниҙер үҙгәргән...\nИң яҡын йәшәгән ейәнсәрҙәре булараҡ, йыш ҡына килә уларға Фирая. Бурыс күреп түгел, һағынып, ярҙам итергә ашҡынып ҡайта. Оҙон ғүмер бергә йәшәп тә, бер-береһе өсөн өҙөлөп торған ҡарттар уға ысын мәғәнәһендә өлгө булып тора.\n- Ярар, мин Әғләмгә барып киләйем, - тине Хафиз ҡарт, сәй эсеп бөтөп, "әпәр" иткәс.\n- Бар-бар, башыңды һыуытып кил, - тип көлөмһөрәй биреп яуапланы өләсәһе.\nНимәлер әйтмәксе ине лә ҡарт, өндәшмәне, асыулы ҡарап, сығып китте.\n- Өләсәй, нимә булды ул һеҙгә? - Фирая һорамай булдыра алманы.\nЗөлхизә әбей, сәйен яңыртып ҡуйҙы ла, яуырынын һелкеп:\n- Нимә булһын тағы? Үҙ яйыбыҙға йәшәп ятабыҙ… Ҡартаябыҙ, шул инде…\n- Юҡ, мин күреп торам бит! Үпкәләштегеҙме әллә? Ҡартатай ҙа нисегерәк ҡарап сығып китте! Яндыра яҙҙы бит һине ҡарашы менән!\n- Әй… әҙерәк издәғәләштек инде, һин килер алдынан… Ярай, ир менән бисә араһында нимә генә булмай, иҫең китмәһен, - тип ҡул һелтәне өләсәһе.\nФираяға ниңәлер көлкө булып китте. Уларҙың шулай һүҙгә килешеп, үсегешеп йөрөгәндәрен күҙ алдына ла килтермәй ине ул!\n-Йә, нимә бүлешә алманығыҙ ҡартайған көнөгөҙҙә? Әйт инде, - тине йәш ҡатын көлә-көлә.\n- Шунда бер ҡағыҙҙы, - тип яуапланы Зөлхизә әбей.\n- Ниндәй ҡағыҙҙы?\n- Ныу, бер иҫке маҡтау ҡағыҙын инде.\n- Бер нәмә лә аңланым. Матурлап һөйлә әле, зинһар!\nНыҡыш Фираяның барыбер һөйләтеп аласағын белә инде ул. Үҙенең дә һаман бабайына һарыуы ҡайнап, теле ҡысытып тора.\n- Бөгөн иртәнсәк, келәтте әҙерәк ипкә килтереп алырға булдым. Эт башынан башҡаһы вис бар бит инде анда, таҙалап, урын бушатмаҡсы инем. Ҡартатайыңды ла саҡырҙым ярҙамға. Ике биҙрә тотоп, килеп ултырҙы бит әле ул, кеше ышандырып. Кәрәген-кәрәкмәгәнен айырып һала, йәнәһе. Лутсы үҙем генә яйлап эшләһәм. Бер ярҙамы теймәне, йәнемде көйҙөрөп, кирегә ҡайырала тора мына!\nИң тәүҙә ҙур бер ҡапсыҡ һөйрәп сығарҙым. Унда балаларҙың әллә ҡасанғы уйынсыҡтары йыйылып ятҡан икән. Күбеһе ағастан, буяуы уңып, иҫкереп бөткән инде. Туҡһанынсы йылдарҙағы һаһыҡ пласмастан эшләнгән шаҡы-шоҡо ла шунда. "Вис ташлаһаҡ та була, хәҙер балалар бындай тәтәй менән уйнамай", - тип ташларға ынтылһам, ҡулымдан тартып алып тик ултыра.\n"Ташлама, ағас уйынсыҡты йүнәтеп була, ҡулдары юҡмы ни! Быныһына ла теймә. Ярыла торған нәмә түгел, ҡалай ныҡ! Хәҙер эшләй ҙә белмәйҙәр элекке кеүек," - тей шаҡылдатып. Ҡаҡашып, саңға батып бөткән йомшаҡ айыуҙы саҡ тартып алып, ырғыттым теге сүпкә тигән биҙрәгә.\nУнан һуң дауна ватылған ҡул сепаратын ташлайым тиһәм, әпәт килеп йәбеште. Теймә, йүнәтеп, йыуып-йышам да һатып ебәрәм мин уны, тип торған була. Иҫенә төшкән икән, йөҙ йыл үткәс! Кем алһын аны? Эшем эйәһе, иҫке кейем һаҡлаған һандыҡты асты ла, бына сепрәк-сапраҡты яндырғанда ла була исмаһам, ти. Һы, нишләп яндырайым мин, ҡорама ҡорарға бик тә ярай ул! Эспесиәльне йыйып барҙым бит инде нисәмә йыл. Үәт һин аны, кәрәкмәгән ергә танауын тығып ней! Этешеп-төртөшөп саҡ ябып, бикләп ҡуйҙым. Шулайтып ҡағыҙ тултырылған ҡатырға ҡумтаға килеп еттек бер заман. Гәзит-журнал, тағы әллә нәмәләре бар. "Быныһын ҡарап та тормай, мунса соланына алып барып ултыртайым, яғырбыҙ,"- тигән була ҡартатаң.\nЮҡ, мин әйтәм, сартирауайт итәйек, кәрәк ҡағыҙ барҙыр бәлки. Ысынлап та, шул ҡый-һай араһынан балаларҙың мәктәптә төшөргән һүрәттәре, бер-ике иҫке кәртешкә килеп сыҡты. Ҡайҙан инде уларҙы ташлау! Кире матурлап һалып ҡуйҙыҡ. Хан заманындағы бер маҡтау ҡағыҙы ла ятҡан. Ҡарап, уҡып торһам, йолҡа тартып алды ла:\n- Бәс, был теге Зөлҡәрнәев биргән ҡағыҙмы әллә? - тип әйләндереп-тулғандырып ҡарарға кереште.\n- Шул. Ҡана, тағы берҙе ҡарайым әле, - тиһәм, бирмәй.\n- Ташламағанһың икән… Шуға ғашиҡ булып йөрөгән йәш сағыңдың төҫө итеп һаҡлайһыңмы?\nАптырап киттем әй… Ул беҙҙә персиҙәтел булып оҙаҡ ҡына эшләгәйне. Мин уға ҡасан ғашиҡ булған ти инде?\n- А-а, ниндәй йәш саҡ булһын, был маҡтау ҡағыҙын биргәндә мин ике бала әсәһе инем! Иҫләмәйһеңме әллә? - тип һорайым.\n- Иҫләмәй ней! Бөтә халыҡ алдында сәхнәгә саҡырып тороп, ҡулыңды ебәрмәҫтән ҡыҫып-ҡыҫып тотторҙо бит.\n- Алдынғы һауынсы булғас, тоттора инде, - тием, йәнем көйөп.\n- Йә, ярар, хәҙер һин һауынсы ла түгел, алдынғы ла түгел. Ташлаһаҡ та була, - тип тотто ла сүпкә ырғытты.\nБеләһеңме, Фирая, асыуым ҡабарҙы ла китте! Үҙенеке булһа, бер ҙә ташламаҫ ине! Иҫтәлек бит ул! Кире сығарҙым да:\n- Нишләп ташлай ти. Ул бит мине хөрмәт итеп, хеҙмәтемде баһалап бирелгән ҡағыҙ! Киреһенсә, өйгә индереп, рамкыға ҡуям әле, - тип һөрткөләп алдым.\nӘллә ниндәй себен тешләне шул мәлдә ҡартатайыңды. Әрләшеп алды ла киттесе.\n- Һаман шул килмешәкте онота алмайһыңмы? Кейәүгә сыға алмағанға көйгәнһеңдер әле ишшыу! Түлке ҡара, ул ҡайҙа? Күптән инде ауыл осонда ята. Ҡартайһаң да, йәмшәйһәң дә, мин йөрөйөм бит әле эргәңдә! Бир әле бында! - тип грамытаны әпәт тартып алды.\n- Мин уға сығам тип йөрөмәнем бер ҡасан да! Иллә мәгәр, бер күҙ ҡыҫһам - алыр ине! - тием ҡарышып. Теге бәхетһеҙ ҡағыҙ ишараһын һыпыра тартып, тағы ҡулыма ҡыҫтым.\n- Мунса яғып ебәрергә ҡағыҙ кәрәк, бир әле!\nТартҡылашып, буйтым һуғышып китә инек, һин шул мәлдә шылтыратмаһаң!\nФирая эсе ҡатҡансы көлдө өләсәһен тыңлап. Йә инде, был ҡарттарҙа әле ялҡын да, дәрт тә дөрләп тора ла баһа!\n- Бына һиңә мә, бабайың һине һаман көнләшә икән, ә, өләс?\nЗөлхизә әбей үҙе лә, яулығын матурлап ябынып, йылмайып ҡуйҙы.\n- Ҡуй инде, ғүмере ҡыланмағынды…\nШулай көлә-көлә, өләсәһенең хәбәрҙәрен тыңлап, өй мәшәҡәттәре менән булышып, ярты көн үтеп тә китте. Тәҙрәгә ҡарап-ҡарап арыған хужабикә:\n- Әғләмгә тип сығып китте лә, һаман да юҡсы… Әйҙә әле, урамға, ҡараштырып киләйек, - тине хафаланып.\nИкәүләшеп ҡултыҡлашып яйлап ҡапҡа тышына сыҡҡас, муйыл төбөндәге эскәмйәлә уйланып ултырған Хафиз ҡартты күреп, аптырап киттеләр.\n- Аһ, барманыңмы ни Әғләмеңә?\n- Дөрөҫ, йөрөмә тәнтерәкләп, - тип йөпләне Зөлхизә әбей.\n- Эҫе бөгөн бигерәк… Йә ҡолап ятырмын бер ерҙә, һине ҡыуандырып, - ҡаш аҫтынан ғына ҡарап, яуап бирҙе ҡарт.\nШул саҡ өләсәһенең күҙҙәренә йәштәр эркелеп, әллә нимә эшләп китте. Бабайы янына килеп, эскәмйәгә ултырҙы ла:\n- Бушты һөйләп ней! Йөрөмә лә, ҡолама ла… Ултыр ошонда ғына… - тине тауышы ҡалтырап.\nХафиз ҡарт әбейенә әйләнеп ҡарап, аптырап һуҙып ҡуйҙы:\n- Атааҡ, әллә иларға итәһең инде…\n- Үҙең илатаһың бит! Һарғайып бөткән бер ҡағыҙ киҫәге өсөн йәнемде ала яҙҙың…\nХәләл ефетенә нисектер йомшаҡ итеп, яратып ҡарап ҡуйҙы Хафиз ҡарт. Йылмайып, ҡулын алды ла:\n- Эй, Зөлхизә, Зөлхизә… Һиңә ҡағыҙ киҫәге, ә миңә… Янып-көйөп, ҡайһылыр ерендә хатта кәмһетелеп, һуғышып йөрөгән йәш саҡтарҙы иҫләтеп ебәрҙе…\n- Кем менән һуғыштың?\n- Зөлҡәрнәев менән…\n- Ҡасан? Нимәгә? Белмәгәйнемсе… - аптыраған ҡатын, яңылыш ишетмәнемме, тип төпсөргә кереште.\n- Һии, һин күпте белмәйһең ул! Бер һөйләрмен әле, - ҡарт кеткелдәп алды.\nЯраштылар, буғай, тип йылмайып ҡарап торған Фирая, ҡартатаһының икенсе яғына килеп ултырҙы ла, яурынан ҡосаҡлап:\n- Мин дә белмәйем, һөйлә әле. Хәҙер һөйлә, - тип үтенде.\nИке яҡын кешеһенең иғтибарынан иҙерәп киткән Хафиз ҡарт, әҙерәк инәлдереп, хәтерендә ваҡиғаларҙы тергеҙеп ултырҙы ла, яйлап һүҙ башланы.\n- Алтмыш һигеҙенсе йылдың яҙында булһа кәрәк, беҙҙең колхозға ниндәйҙер райондан Зөлҡәрнәев Миңлеғәле тигән йәп-йәш ирҙе персиҙәтел итеп алып килеп ҡуйҙылар. Уат, кемгә биргән Хоҙай, тәк биргән! Ул ике метрлыҡ буй-һын тиһеңме, ул гөрһөлдәп торған тауыш тиһеңме! Өйләнмәгән икәне лә асыҡланғас, беҙҙең ауыл ҡыҙҙарының, хатта бисәләрҙең күҙе тондо бит. Өләсәң дә шуға ғыйпыш булды…\n- Аһ-аһ, булманымсы, - Зөлхизә әбей, ҡабаланып ҡыҫтыра һалды.\n- Эй, беләм инде, йәшермә. Уй, беҙҙең Зөлҡәрнәев шундай ғәҙел, шундай уҫал, фәлән дә фәсмәтән тип әйләнгән һайын һайраның. Иҫең китте әйтәгүр! Кәнишне, шундай ҡарағайҙай егет һүрәтләнгәс, ҡайҙа инде ул сибек кенә, ҡарайып янған күрше малайына иғтибар итеү! Тегенең дә, башҡа ҡыҙҙарҙан Зөлхизәне айырып, оҙаҡ итеп тексәйеп торғанын күреп ҡалдым. Минең йөрәк яна, эс көтөрләй башланы. Серҙәре берегеп ҡуймаһын, тип, Зөлхизәнән ҡолаҡ ҡағырға ҡурҡып, янып-көйөп бөттөм. Бер көн, түҙмәй, һөйләшеп алырға булдым иптәш персиҙәтел менән. "Зөлхизәгә ымһынма, мәйтәм, ул минеке. Башҡаларын күҙлә!"\nБыл миңә ҡуҡырайып: "Уа перуых, минең менән ундай тонда һөйләшмә, мин - һинең түрәң! Ә икенсенән, кемде теләйем, шуны алам. Һайлап йөрөп алам, һинән һорап тормайым! " - тей бит ҡоромағыр! Әтәсләнеп, томшоғона берҙе ҡундырайым тип, һикереп тә ҡарайым, ҡайҙа инде ул миңә! Кәбәндәй нәмә осора һуға ла ҡуя, һуға ла ҡуя… Әллә нисә тапҡыр маташып ҡараным, көс етеңкерәмәй шул! Егеттәргә лә өндәштем, әйҙә мынау килмешәкте дөмбәҫләп китәбеҙ, беҙҙең ҡыҙҙарҙың башын әйләндереп йөрөмәһен, тигән булып. Персиҙәтел кешене туҡмап, башты осораһы юҡ инде, тип ризалашманылар. Ә минең ҡан ҡайнай! Юҡ, мәйтәм, былай ғына бирмәйем мин һиңә Зөлхизәне, барыбер бер нәмә сығарам! Шулай этлеккә бик баш эшләмәһә лә, уйлап таптым бит.\nЗөлҡәрнәевҡа ғашиҡ ҡыҙҙар рәтендә йәш кенә Шәмсекамал исемле тол ҡатыны да бар ине. Эй, бигерәк әрһеҙ йүгерҙе артынан. Кеше бар тип, оялып-нитеп тормай, "Миңлеғәлееүү" тип ҡосаҡлап өҫтөнә менеп бара инде! Шул ҡатын менән һөйләшеп ҡарамаҡ булдым хәҙер. "Шәмсей, мәйтәм, Зөлҡәрнәевың кәрәк булһа, тиҙерәк ҡыбырла, башҡа берәү танау аҫтыңдан алып китмәҫ борон!"\n"Ҡарамай бит! Артынан ҡалмай йөрөйөм, ҡарамай миңә!" - тип илаулай теге. Мин эй ҡотортам: "Уйлап тап бер нәмә! Юғиһә Зөлхизәгә өйләнергә итә!"\nБулдырған шулай ҙа хәйләкәр ҡатын. Яңы йыл байрамында эсереп иҫертеп өйөнә алып ҡайтып һалған тәки. Ныу… аҙаҡтан… ауырлымын, алмаһаң, кәрәк ергә ялыу яҙам тип, ҡурҡытып, өйләндереп тә ҡуйҙы үҙенә. Элек бит әхлаҡ тигән нәмә көслө булды, партия ағзалары ла һәр бер тишекте тикшереп кенә торҙо, ташҡүлсәйем…\nМин дә тиҙләттем эште, тағы бер нәмә сыҡмаҫ элек. Өләсәйең төҫкә һылыу булды, егеттәрҙең башын әйләндереп. Торорға ер ҙә юҡ, шурт та юҡ, ауыҙымды асһам - үпкәм күренеп тора, тигәндәй… Шулай ҙа йәһәтләп Зөлхизәгә яусы ебәрҙем… Белмәйем, кемгә сығырға хыялланып йөрөгәндер, ныҡышмалығым, еңмешлегем менән яулап алып, барыбер үҙемдеке иттем!\nХафиз ҡарт тынып ҡалды. Әле ишеткән тарихты күңелдәренән үткәреп, уйланып, өндәшмәй ултырҙылар.\n- Эйе, Зөлҡәрнәев Шәмсейгә өйләнгәс, бөтәһе лә аптыраны ла ҡуйҙы шул. Күп ҡыҙҙар йәшен түкте инде, - тине ахырҙа Зөлхизә. - Тик ул хәтлемен белмәгәйнем… Бер ҙә һөйләмәнең дә баһа!\n- Ә мин нимә, персиҙәтелдән туҡмалып ятам да ҡалам, тип әйтәйемме ни? Ғәрләнеп, әйләнеп тә ҡарамаҫ инең!\nӨсәүләшеп көлөшөп алдылар. Зөлхизә әбей ипләп кенә ҡартының арҡаһынан һыйпап ҡуйҙы. Бына нисек көйөп, яндырайланып йөрөгән икән ул! Бөтәһе лә ихтирам иткән, хатта ҡурҡҡан Зөлҡәрнәев менән алышырға, һүҙгә килешергә лә аптырамаған! Күпме йылдар өсәүләшеп бер колхозда эшләнеләр, берәү бер нәмә тип өндәшмәне был ваҡиғалар тураһында. Һәр береһе үҙ яртыһына тоғро ҡалып, балалар үҫтереп, донъя йөгөн тартты… Иҫкереп бөткән маҡтау ҡағыҙы килеп сыҡмаһа, шулай белмәй ҙә үлеп китер инеме икән…\n- Буйтым хәтереңде яңыртҡан икән теге грамыта… Ярай, сығарып яғырмын мин аны…\nБер аҙ уйланып ултырғандан һуң, йорт хужаһы йылмайып ҡуйҙы:\n- Юҡ, теймә. Ейәндәргә иҫтәлек булыр, ҡалһын…\nОшо һөйләшеүҙән һуң, Хафиз менән Зөлхизә, ниндәйҙер мөғжизә менән юғалмаған-йыртылмаған, һарғайып бөткән маҡтау ҡағыҙын матур рамлы быяла аҫтына ҡыҫтырып, күренгән ергә элеп ҡуйҙы. Тир-көс түгеп эшләп, ҡасандыр беренсе урын өсөн бирелгән ҡағыҙ ғына түгел, ә дыуамал, мөхәббәт тулы йәш саҡтарын иҫләтеп торған ҡәҙерле грамота дәрәжәһен алды ул.


2013 йылдың июненән йәмәғәт урындарында тәмәке тартыу тыйылды\n«Ҡоро закон» ғәмәлгә ингәс, ҡала урамдарында тәмәке көйрәтеүселәр кәмене. Ләкин йәштәр һәм ҡатын-ҡыҙҙар араһында был һиҙелмәй. Мәсьәләне хәл итеү юлдары бөгөн Профсоюздар йортонда уҙған форумда тикшерелде. Фекер алышыуға Рәсәй табиптары йыйылды.\nБер тәмәкелә − дүрт меңгә яҡын, ә уның төтөнөндә биш меңдән ашыу химик берләшмә бар. Яман шештәрҙең 25-30 процентына нәҡ ошо зарарлы ғәҙәт сәбәпсе. Көйрәтеүсе ҡатын-ҡыҙҙар араһында һөт биҙе, ир-егеттәрҙә үпкә, енси органдар яман шеше таралған. Тартыусылар араһында үлем осрағы өс тапҡырға юғарыраҡ, уларҙың ғүмер оҙонлоғо 20-25 йылға әҙерәк. Тәмәкенән баш тартыу үлем осраҡтары хәүефен бер нисә тапҡырға кәметә. Ә Бѳтә донъя һаулыҡ һаҡлау ойошмаһы мәғлүмәттәренә ҡарағанда, тәмәке тартыу арҡаһында килеп сыҡҡан ауырыуҙарҙан йыл һайын 3 миллион самаһы кешенең ғүмере өҙөлә.\nРәсәйҙә тәмәкегә ҡаршы акциялар йыш уҙғарыла. Тәмәке төргәктәренә аяныслы фотоһүрәттәр ҡуйыла, насар ғәҙәттән арыныу өсөн төрлө яҙыуҙар эленә. Бынан тыш, киң мәғлүмәт сараларында ла тәмәкенең организмға зыяны тураһында йыш иҫкәртелә. Ләкин шулай ҙа һәр кем үҙенең сәләмәтлеген ҡайғыртырға, һәм насар ғәҙәттең эҙемтәләре тураһында уйларға тейеш, ти белгестәр.


Башҡортостанда юғары әҙерлек тураһында Указға үҙгәрештәр индерелде // Йәмғиәт | новости башинформ.рф\n10:51, 26 марта 2020 Йәмғиәт\nБашҡортостанда юғары әҙерлек тураһында Указға үҙгәрештәр индерелде Фото: Олег Яровиков\nБашҡортостанда юғары әҙерлек режимы тураһында Указға үҙгәрештәр индерелде. Төҙәтмәләрҙә коронавирус таралыу шарттарында халыҡтың, ойошмаларҙың эш итеүе регламентлана.\nУказда яҙылғанса, сит илдән ҡайтҡан граждандар өйҙәгеләре менән бергә 14 көн бер ҡайҙа ла сыҡмаҫҡа тейеш.\nОйошмалар күңел асыу һәм ял итеү, спорт менән шөғөлләнеү урындарының эшен туҡтатырға бурыслы.\nДөйөм туҡланыу бинаға бер үк ваҡытта 50-нән күберәк кешенең инмәүен, улар араһында араның 1,5 метрҙан кәм булмауын тәьмин итергә тейеш. Кальян тартыу хеҙмәттәрен күрһәтеү тыйыла. Ҡулаҡса менән түләргә ярамай. Дөйөм алғанда, алыҫтан тороп хеҙмәтләндереүгә – аҙыҡты заказ буйынса килтереүгә өҫтөнлөк бирергә кәрәк.\nМәғариф министрлығына бушлай туҡланған уҡыусыларға алыҫтан тороп уҡыған саҡта ла аҙыҡ-түлек йыйылмаһын биреүҙе ойоштороу бурысы йөкмәтелә.\nШәхси һаҡланыу сараларын бүлеп биргәндә тәү сиратта медицина хеҙмәткәрҙәре һәм зарарланғандар менән туранан-тура бәйләнештә булған кешеләр тәьмин ителә.\n18 мартта республикала юғары әҙерлек режимы индерелде.\nТеги: указ, юғары әҙерлек


Сифатлы ризыҡ арзан булмай\n16 Октябрь 2018, 14:21\nБашҡортостанда экологик йәһәттән таҙа аҙыҡтар үҫтерелә башлаясаҡ. Был эште республиканың төньяҡ-көнсығыш һәм Урал аръяғы райондарында тормошҡа ашырыу көтөлә.\nБашҡортостан органик ауыл хужалығы буйынса пилот проекты төбәктәре иҫәбенә инде. Белгестәр билдәләүенсә, республика ике йыл эсендә тәбиғи ауыл хужалығы продукцияһы етештереүгә күсә аласаҡ. Башҡортостан Хөкүмәте Премьер-министры урынбаҫары, ауыл хужалығы министры Илшат Фәзрахманов билдәләүенсә, был юҫыҡта Милли етештереүселәр берләшмәһе һәм Рәсәй органик продукциялар ҡулланыусылары менән үҙ-ара эшләү мөнәсәбәттәрен хәл итеү өсөн сертификат кәрәк.\n— Төбәктә 200 мең гектарҙан ашыу һөрөнтө ерҙең буш ятыуы был йүнәлештә беҙҙең өҫтөнлөк булып тора, – тип билдәләй тармаҡ етәксеһе. – Бындай баҫыуҙар башлыса төньяҡ-көнсығыш һәм Урал аръяғы райондарында күп.\nАуыл хужалығы кооперацияһына берләшкән фермерҙар бындай эшкә тотонорға әҙер.\nОрганик ауыл хужалығы – ашлыҡты пестицидһыҙ һәм гербицидһыҙ үҫтереү. Бөгөн бындай продукцияны Австрияла 20-нән 40 процентҡа тиклем ҡулланалар. Данияла иһә был нисбәт — 60 процент тирәһе. Рәсәйҙә иһә баҙарҙы тултырыу өсөн бындай иген етештереүселәр үтә аҙ.\nӘ бының өсөн республикала мөмкинлектәр бар. Илшат Илдус улы билдәләүенсә, 15 йыл буйы үҫентеләрҙе һаҡлау өсөн ағыуҙар, ашлама индерелмәгән баҫыуҙар бар. Биоаҙыҡ етештереү теләге менән янған фермерҙар ҙа етерлек, әммә был эш әлегә көйләнмәгән. Әле органик ер эше буйынса төбәк законы эшләнә, быйыл ул икенсе яртыйыллыҡта тәҡдим ителер тип планлаштырыла.\nЙәнә шуныһы – органик аҙыҡ ғәҙәти продукциянан ҡыйбатыраҡ тора. Социологик һорау алыуҙар буйынса, халыҡ арзан әйбергә ғәҙәтләнгән, тап шуға ла әле ҡулланыусыларҙың 15 – 20 проценты ғына тәбиғи аҙыҡтарҙы алырға әҙер.


Рөстәм Хәмитов Бөрөләге физкультура-һауыҡтырыу комплексын асыу тантанаһында ҡатнашты // Сәйәсәт | новости башинформ.рф\nРөстәм Хәмитов Бөрөләге физкультура-һауыҡтырыу комплексын асыу тантанаһында ҡатнашты\n10:14, 17 февраля 2012 Сәйәсәт\n16 февралдә Башҡортостан Президенты Рөстәм Хәмитов Бөрөгә эш сәфәре барышында яңы физкультура-һауыҡтырыу комплексын асыу тантанаһында ҡатнашты, тип хәбәр иттеләр төбәк башлығының матбуғат хеҙмәтенән.\nОбъект 2010 йылда төҙөлә башлаған, уның дөйөм смета хаҡы 120 миллион һум тәшкил иткән, ә спорт инвентары 19 миллион һумға һатып алынған. Комплекста универсаль спорт залы, ҡалалағы беренсе 25 метрлыҡ бассейн, тренажерҙар һәм фитнес менән шөғөлләнеү өсөн ике зал урынлашҡан.\nГер күтәреүселәре, бейеклеккә һикереүселәре һәм уҡсылары менән дан тотҡан ҡала һәм райондың әүәлге спорт базаһы ҡырҡ йылдан ашыу ваҡыт элек төҙөлгән һәм әле заман талаптарына яуап бирмәй.\nЯңы спорт комплексы туғыҙ спорт төрөн үҫтереү мөмкинлеге бирәсәк. Бында бер үк ваҡытта йөҙләгән һәүәҫкәр спортсы шөғөлләнә ала, комплекс тәүлегенә 700-ҙән ашыу, иң күбендә 1040 кешене ҡабул итә ала.\nӘйткәндәй, гер спорты буйынса ике тапҡыр донъя чемпионы Илшат Әхмәтханов, карате киокушинкайҙың өсөнсө данына эйә Андрей Гурьянов, йәйә менән уҡ атыу буйынса халыҡ-ара класындағы спорт мастеры Ольга Кавырдина һәм Шотландиялағы Бөтә донъя балалар уйындары еңеүсеһе Даниил Лысенко спорт карьераһын тап Бөрөлә башлаған.\nЯңы физкультура-һауыҡтырыу комплексын асыу тантанаһында сығыш яһап, Рөстәм Хәмитов спорт менән уңышлы һәм әүҙем шөғөлләнеү, уйнау, йөҙөү, күнекмәләр үткәреү өсөн ҡала халҡының хәҙер бөтә мөмкинлектәре лә булыуын билдәләне. Президент әйтеүенсә, республика артабан да ошондай спорт ҡоролмалары төҙөү өсөн бөтә көсөн һаласаҡ.\n— Был спорт үҙәгендә республика ҡаҙнаһының аҡсаһы бар, 100 млн һум тиерлек. Аҙ сумма түгел, әммә улар кешеләрҙең сәләмәтлеген нығытыуға, кәйефен күтәреүгә, һеҙ көслө, ҡыйыу, етеҙ булып үҫһен өсөн йүнәлтелгән, — тип һыҙыҡ өҫтөнә алды Рөстәм Хәмитов. Ул, был комплекста Рәсәй, донъя, Олимпия уйындары чемпиондары күнекмәләр үткәрер, яңы, ғәйрәтле спортсылар, көслө кешеләр әҙерләнер, тигән ышанысын белдерҙе.\nРөстәм Хәмитов Бөрө районы спортсылары менән дә осрашты. Уның билдәләүенсә, республикала спорт объекттары төҙөү программаһы ярайһы күләмле, һәм ул үтәлә.\n— Быйыл республика ҡалалары һәм ауылдарында ундан да кәм булмаған физкультура-һауыҡтырыу комплексы асыласаҡ, — тине республика башлығы. — Был алға ҙур аҙым буласаҡ. Киләһе йылда программаны дауам итәсәкбеҙ, 2013–2014 йылдарҙа район үҙәктәрендәге, ҡалаларыбыҙҙағы физкультура-һауыҡтырыу үҙәктәрен төҙөү буйынса эштәрҙе тамамларға тейешбеҙ.\nПрезидент республиканы оло спорт ярыштары көтөүен дә телгә алды:\n— Беҙ быйылғы йылда ғына ике донъя чемпионатын ҡабул итәсәкбеҙ. Береһе – йәйге биатлон буйынса, ә икенсеһе — йәштәрҙең шайбалы хоккей буйынса донъя чемпионаты. Былар ҙа ҙур ваҡиға. Беҙ был ярыштарға яңы спорт объекттары әҙерләйбеҙ, бер үк ваҡытта булғандарын да ремонтлайбыҙ. «Биатлон» спорт-һауыҡтырыу комплексында косметик ремонт үткәрелә, бәлки, яңы трассалар һалырбыҙ, яңы ҡорамалдар һатып алырбыҙ. Хоккей буйынса донъя чемпионатына Зорге урамындағы иҫке Спорт һарайын ремонтлайбыҙ. Ул сентябрҙә сафҡа индереләсәк. Ул бөтөнләй икенсе — заманса, матур спорт ҡоролмаһы буласаҡ. Эштәр хаҡы ла ҙур ғына — 200 млн һумдан ашыу. Өфөлә тағы бер боҙ һырғалағы эшләргә теләк бар — «Төҙөүсе» стадионында, был эште быйыл уҡ башларбыҙ, моғайын. Беҙгә «Газпром» ярҙам итә, йәмғиәт спорт ҡоролмаһына 200-250 млн һум самаһы аҡса бүләсәк, ҡалғанын үҙ өҫтөбөҙгә алабыҙ, тип беҙ «Газпром» асыҡ акционерҙар йәмғиәте идараһы рәйесе Алексей Борисович Миллер менән һөйләшеп килештек.\nҮткән аҙнала ғына Рәсәй Федерацияһының спорт министры Виталий Леонтьевич Мутко менән Өфөлә паралимпия үҙәге төҙөлөшө буйынса күләмле эштәр башлау тураһында һөйләшеү булды. Был объекттың хаҡы — ике миллиард һумдан ашыу. Ул республикала ғына түгел, тотош Рәсәй Федерацияһында иң ҙур спорт ҡоролмаларының береһе иҫәпләнһә, паралимпиясылар өсөн берҙән-бер ҙур ҡоролма буласаҡ. Унда ла бассейн, манеж төҙөләсәк. Асылда, паралимпиясыларҙан тыш, унда һаулыҡ мөмкинлеге сикләнмәгән ҡәҙимге спортсылар ҙа шөғөлләнә аласаҡ. Һис шикһеҙ, был төҙөлөш беҙҙең өсөн төп эштәрҙең береһе булып тора.\nАртабан. Быйыл Белорет тау саңғыһы мәктәбе кеүек спорт ҡоролмаларына йән өрә алырбыҙ, тип уйлайбыҙ. Яңы нигеҙҙә яңы тау саңғыһы комплексы буласаҡ. Стәрлетамаҡта ла ошондай эштәр планлаштырыла. Ә Салауатта 50 метрлыҡ бассейн төҙөп, быйыл файҙаланыуға тапшырасаҡбыҙ. Был республикалағы вышкалы 50 метрлыҡ икенсе бассейн буласаҡ. Унда ла ҙур ярыштар үткәреп буласаҡ.\nБынан тыш, Өфөләге «Нефтсе» стадионын реконструкциялау ҡаралған, сөнки беҙҙә әкренләп футбол үҫешә башланы. Республикала мотлаҡ юғары лига йәки премьер-лига командаһы булырға тейеш, тигән бурыс ҡуйҙыҡ, тип әйтергә теләмәйем, был үтә ҡиммәт. Әммә лайыҡлы, яҡшы кимәлдәге футбол уйындары үткәрәсәкбеҙ. Ғөмүмән, республикаға яҡшы стадион кәрәк. Бөгөнгө көндә беҙҙә бындай стадиондар юҡ.\nБыл объекттарҙың барыһы ла, шул иҫәптән халыҡ күпләп шөғөлләнһен өсөн төҙөлгәндәре лә, чемпиондар өсөн генә түгел, спорт менән профессиональ кимәлдә шөғөлләнгән кешеләр өсөн. Йәштәр унда күнекмәләр үткәрә аласаҡ, беҙ был өлкәлә дөрөҫ, һәйбәт юлдан барабыҙ, тип уйлайым.\nПрезидент, күләмле спорт – ул нигеҙҙәрҙең нигеҙе, шуға күрә һәр тораҡ пунктта хоккей ҡумталары, саңғы стадиондары төҙөлөргә тейеш, тип һыҙыҡ өҫтөнә алды.\n— Минең иң ҙур хыялым — беҙҙә малайҙар ҡыҙҙар менән бергә хоккей уйнаһын, саңғыла йүгерһен, еңел атлетика, көрәш һәм башҡалар менән шөғөлләнһен ине. Республикала һәр кем шөғөлләнә алырлыҡ спорт төрҙәренең барыһы ла тәҡдим ителергә тейеш, — тине Рөстәм Хәмитов.\nТеги: бр президенты, спорт ҡоролмалары


Быйылғы ҡышҡа утын әҙерләргә кәрәкме йәки Өфөнөң Нижегородка биҫтәһендә йәшәүселәрҙе борсоған мәсьәлә\nУрман-завод урамындағы йортта йәшәүселәр авария хәлендәге торлаҡта көн итергә мәжбүр. Ҡышты улар мейес яғып үткәрә. Фатирҙар иҫке. Уларҙың береһендә, хатта, түшәм ишелеп төшкән.\nРима Ғафарова хеҙмәт ветераны. Ул дүрт тиҫтә йылдан ашыу Өфө фанера-плита комбинатында эшләгән. Урман-завод урамындағы торлаҡ ханыма эш урынан бирелгән. Хәҙер инде был йортта ул ярты быуаттан ашыу донъя көтә.\nРима Ғафарова хәлендәгеләр бында өс тиҫтәнән аша. Уларҙың барыһын да бер үк хәстәр, мәшәҡәт берләштерә. Мейес яғалар, фатирҙарға яҙлы-көҙлө һыу үтеп инә, юлдарҙы әйтеп тораһы ла түгел. Махсус комиссия торлаҡты авария хәлендә тип баһалауына ҡарамаҫтан, ыңғай үҙгәреш юҡ, тип зарлана урында йәшәүселәр.\nБыл бер. Икенсенән Урман-завод урамындағы был йорт хәҙер икегә бүленгән, ә ҡасандыр улар бер адресҡа ҡараған. Объект 2004-се йылда ҡала милкенә бирелгәс уның икенсеһе авария хәлендәгеләр исемлегенә бөтөнләй индерелмәй.\nТехник паспорт мәғлүмәттәренә ярашлы, был йорттарға нигеҙ 40-сы, 60-сы йылдарҙа һалынған. Ул ҡасандыр, Өфө фанера-плита комбинаты хеҙмәткәрҙәре өсөн махсус төҙөлгән булған. Зәңгәр яғыулыҡҡа тоташтырылмаған йорт ябай мейес ярҙамында йылытыла. Ә инде совет заманынан ҡалған электр сымдарының да иҫкергәнлеге күҙгә ташлана.\nОшо һәм башҡа мәсьәләргә асыҡлыҡ индереү маҡсатында беҙҙең ижади төркөм Өфөнөң Ленин районы хакимиәтенә мөрәжәғәт итте.\nЕвгений Белов, Өфөнөң Ленин районы хакимиәтенең коммуналь хужалыҡ һәм төҙөкләндереү бүлеге етәксеһе: «Урман-завод урамы 2 ЛБ адресы буйынса урынлашҡан 1964-се йылғы йорт республика адреслы программаһына индерелгән. Ҡабул ителгән ҡарарға ярашлы, яҡын киләсәктә авария хәлендәге йортта йәшәүселәр яңы торлаҡҡа күсереләсәк. Сират буйынса ул киләһе йылға билдәләнгән».\nТимәк, көтөүҙән башҡа сара юҡ. Торлаҡта йәшәүселәргә яңы фатирҙар Рәсәй «Торлаҡ кодексы»на ярашлы, әлеге торлаҡтың дөйөм майҙанына ҡарап биреләсәк. Майҙандарҙы арттырыу, йә кәметеү булмаясаҡ, тип хәбәр итә Өфөнөң Ленин районы хакимиәте. Ә инде адрес үҙгәртелеү сәбәпле, «иҫке йорт» исемлегенә ҡарамаған торлаҡ хужаларына ҡала хакимиәтенә мөрәжәғәт итеү зарур.


Йәшелсә-емеште нисек һайларға? » "Йәшлек" гәзите\nГазета "Йәшлек" » Новости » Һаулыҡ һаҡлау » Йәшелсә-емеште нисек һайларға?\nЙәшелсә-емеште нисек һайларға?\nСауҙа нөктәләре йыл әйләнәһенә йәшелсә-емештән һығылып тора. Йәйгеһен хатта уларҙың төрлөлөгөнән күҙҙәр ҡамаша. Бар ҙа йәнең теләгәнен һайлап ал кеүек. Әммә сәләмәтлеккә зыяны булмаһын өсөн сифатлыһын һайлай белеү мөһим. Быныһы инде еңел эш түгел. Йәшелсә-емеш һайлағанда нимәгә иғтибар итергә һуң?\nҺаҡ булығыҙ: соланин\nКартуфтан башлайыҡ. Иң яҡшыһы – Рәсәйҙә үҫтерелгәнен һәм йыуылмағанын һайларға. Йыуылмаған картуф оҙағыраҡ һаҡлана. Ҙурлығына ла иғтибар итергә онотмағыҙ: артыҡ ҙур булһа, нитраты күп булыуы ихтимал. Уртасаһын һайлаһағыҙ, яңылышмаҫһығыҙ.\nКартуф яҡтыла оҙағыраҡ ятһа, йәшәрә башлай. Унда соланин алколоиды күп була. Ул, беренсенән, йәшелсәнең тәмен үҙгәртә, икенсенән, үҙенә күрә ағыу булып тора. Соланин ашҡаҙан-эсәк трактының лайлалы ҡатламын елһендерә. Ҡанға үтеп инеп, тәүҙә үҙәк нервы системаһын ҡуҙғыта, һуңынан баҫа, ҡандың эритроциттарын емерә. Бындай картуф кеше өсөн генә түгел, йорт хайуандары өсөн дә зыянлы.\nӘйткәндәй, соланин башҡа йәшелсәләрҙә лә була, атап әйткәндә, ныҡ бешкән баклажандың ҡабығында. Шунлыҡтан уны бешерер алдынан яҡшы итеп йыуырға кәрәк.\nБорщ өсөн помидор...\nҒәҙәттә, магазинда йә баҙарҙа һатыусылар бер аҙ серей йә боҙола башлаған йәшелсә-емешен айырып һалып, арзаныраҡ хаҡҡа һата. Хужабикәләр помидорҙы – борщҡа, ташҡабаҡты икра эшләргә тип һатып ала. Ә күгәргән токсиндарҙың бик тиҙ тотош емешкә таралыуы хаҡында уйлап та бирмәйҙәр. Улар хәүефле – бауырҙы, бөйөрҙө, нервы һәм ҡан системаһын зарарлай, иммунитетты ҡаҡшата. Күптәре, айырыуса афлатоксин организмда йыйылып, бауырҙа яман шеш барлыҡҡа килтереүе бар.\nҠайһы саҡта ҡабығында бәләкәй генә тап булған алма йәки грушанан күгәргән тәм килеүе мөмкин. Нигеҙҙә, был ағыулы патулиндың тотош емешкә таралыуын күрһәтә. Өҫтәүенә, гендар мутацияһына килтереү сәбәпле, айырыуса балалар һәм ауырлы ҡатындар өсөн зыянлы.\nКүп кенә токсин йыуһаң да, эшкәртһәң дә бөтмәй, компоттарҙа ла, һуттарҙа ла, консерваланған йәшелсә-емештә лә һаҡлана.\nАлманың ҡабығын таҙартырға кәрәкме, юҡмы? Дөрөҫөн әйткәндә, таҙартмау яҡшыраҡ, сөнки витаминдар һәм минераль матдәләр тап уның ҡабығында тупланған. Бынан тыш, иҫбатланыуынса, алма ҡабығы экстракты яман шешкә ҡаршы һөҙөмтәле йоғонтоға эйә. Әммә алма оҙаҡ һаҡланһын өсөн уның ҡабығы термик эшкәртеүгә дусар ителә. Айырыуса сит илдән килтерелгәндәрҙең тышын махсус балауыҙ менән ҡаплайҙар. Яҡшы итеп йыуғанда, ул тулыһынса йыуылып төшә һәм организм өсөн зыяны юҡ. Ә бына кимереүселәргә ҡаршы фунгицид менән эшкәртһәләр, быныһы инде насар. Әгәр ҙә алма ҡабығының зарарһыҙлығында шикләнәһегеҙ икән, иң яҡшыһы – әрсеп ашау.\nЕмеш әҙерәк өшөп ҡалһа ла, уның ҡабығында тап барлыҡҡа килә. Уның артыҡ зыяны юҡ, тик шуныһы – бындай емеш тиҙерәк боҙола.\nЙәшелсә нитратһыҙ булмай, сөнки нитрат – үҫемлектәрҙең күҙәнәк һутының алмаштырғыһыҙ бер өлөшө. Ниндәйҙер йәшелсәлә калий, магний, цинк, баҡыр бар тип уҡыйбыҙ икән, тимәк, улар – тап азот кислотаһы тоҙҙары, йәғни нитраттар. Химик ашламалар ҡулланмай, тиреҫтә генә үҫтерелгән йәшелсәләрҙә лә нитрат булыуы ихтимал. Хатта минераль ашламалар ҡулланып үҫтерелгәндәргә ҡарағанда ла күберәк булыуы мөмкин. Нитраттар организмда ағыулы нитриттарға әүерелеү ихтималлығы менән хәүефле.\nНитраттарҙың күләме күп факторға бәйле. Улар бәләкәй һәм өлгөрөп етмәгән емештәрҙә, артыҡ ҙур һәм ныҡ бешкәндәрендә күп була. Шунлыҡтан йәшелсә-емеш һайлағанда урта ҙурлыҡтағыларына өҫтөнлөк бирергә кәңәш ителә.\nМәҫәлән, нитраттар кишерҙең осонда һәм өҫкө өлөшөндә күберәк. Шуға күрә уның ошо өлөштәрен ҡырҡып ташларға кәрәк. Картуфтың – ҡабығында, кәбеҫтәнең өҫкө япраҡтарында күп.\nЙәшелсәләрҙе һыуға һалып алғанда нитраттар шунда күсә. Шуға күрә кишер, сөгөлдөр, картуфты бешерер алдынан һыуҙа тотоп, һуңынан ул һыуҙы түгергә онотмағыҙ. Ғөмүмән, йәшелсәләрҙе һыуҙа тотоп алыу – нитраттарҙан ҡотолоуҙың иң яҡшы юлы. Кәбеҫтәне тоҙлағанда, маринадлағанда нитраты, рассолға күсеү сәбәпле, кәмей.\nНитраттарҙың күплеге айырыуса балалар, ауырлы ҡатындар һәм ололар өсөн хәүефле. Сөнки уларҙың организмының һаҡланыу, зыянлы матдәләрҙе эшкәртеү көсө түбән.\nСығыу ваҡыты 10-07-2017, 16:00 | Ҡаранылар: 400\nНиндәй сәй яҡшыраҡ: йәшелеме, ҡараһымы?\nМандарин тәмле лә, файҙалы ла, әммә…\nЙәшелсә-емештәге химияны нисек бөтөрөргә?


ҺӘЛӘТЛЕ БАЛАЛАР ЙЫЙЫЛА\n26 Май , 12:05\n1 июнь--Балаларҙы яҡлау көнөндә «Торатау» Конгресс-холыда «АРТ-Ҡоролтай. Балалар» форумы үтә. Ул Башҡортостандың «АРТ-Ҡоролтай» хәрәкәтенең бер проекты булып тора. Уның маҡсаты—һәләтле балаларҙы хуплау, ярҙам итеү, һөнәр һайларға булышлыҡ биреү.\nТәүге балалар ҡоролтайы 2021 йылда Өфөлә уҙғарылды. Уның девизы: «Традицияларҙы һаҡлап киләсәкте булдырабыҙ». Унда 3 айлыҡ сабыйҙарҙан башлап 16 йәшлек үҫмерҙәргә тиклемгеләр ҡатнашты.\nБыйыл үтәсәк форумда «Башҡортостан--Евразия йөрәге. Киләсәккә ҡараш» ижад проекты ҡарала, оҫталыҡ дәрестәре, тренингылар, интерактив тематик эштәр майҙансыҡтары, ижади лабораториялар эшләй. Ижади конкурстар еңеүселәре тәбрикләнә. Шулай уҡ\nмәктәптәрҙең, урта махсус уҡыу йорттарының креатив индустриялағы презентациялары үтә. Байрам концерты ла планлаштырылған.


«Аҡ күгәрсен» бәйгеһенә шиғырҙар ҡабул ителә\n30 Ноябрь 2021, 08:53\nБашҡортостан Яҙыусылар берлеге ҡәләм тибрәтеүселәр араһында шағир Рәсих Ханнановтың иҫтәлегенә бағышланған «Аҡ күгәрсен» бәйгеһен ойоштора. Ижади эштәр 31 декабргә тиклем ҡабул ителә.\nБәйгелә башҡорт һәм татар телдәрендә шиғыр яҙған һәр кем ҡатнаша ала, йәшәү урыны һәм йәше сикле түгел. Проект Мәҙәни башланғыстар Президент фонды ярҙамында тормошҡа ашырыла. Бәйгегә йомғаҡ Бөтә донъя шиғриәт көнөндә, 2022 йылдың 21 мартында, яһаласаҡ.\nИң яҡшы шиғырҙар авторҙары Мәскәүҙә бушлай оҫталыҡ дәресе аласаҡ. Еңеүсе тип табылған шиғырға көй яҙыласаҡ һәм ул эстрада йырсылары тарафынан башҡарыласаҡ. Иң йөкмәткеле шиғырҙар шәлкемен китап итеп нәшер итеү һәм республика матбуғатында баҫтырыу ҡаралған.\nБашҡорт һәм татар телдәрендәге ижади эштәрҙе hannan@rambler.ru электрон почтаһына йәки 450076, Өфө ҡалаһы, Коммунистик урам, 34-се йорт адресы буйынса «Аҡ күгәрсен» конкурсына» тип яҙып ебәрергә кәрәк.\nТулыраҡ мәғлүмәтте www.белый-голубь.рф. һылтанмаһы буйынса алырға мөмкин.


19 Ноябрь 2018, 16:56\nБәләкәй саҡта олатай-өләсәйле булыу – ҙур бәхет\nБәләкәй саҡта олатай-өләсәйле булыу – ҙур бәхет. Ярҙам һорап та барырға, яҡлау эҙләп тә уларҙың йылы ҡосағына һыйынырға була. Белмәгәнеңде өйрәтеп ебәрергә лә ихластар. Тәм-том ашағың килдеме – өләсәйеңдәргә йүгер. Һин килеүгә уны әллә ҡасан әҙерләп ҡуйған булалар! Балаңдың балаһы үҙеңдекенән ҡәҙерлерәк тә була тигәндәре шулдыр, күрәһең...\nТүбәндәге мәҡәлә шул дөрөҫлөктө тағы бер ҡат иҫбат иткәндәй. Уны беҙгә Баҡалы 1-се мәктәбенең 4-се класс уҡыусыһы Аэлита Ғәниева яҙып ебәргән.\nМинең өләсәйем – Нуризә Әкрәм ҡыҙы Ситдиҡова. Ул Мәсетле ерендә, Әй йылғаһы буйында тыуып үҫкән. Өләсәйем урта мәктәпте тамамлағандан һуң, Башҡорт дәүләт университетының башҡорт теле һәм әҙәбиәте факультетында белем ала. Уҡыуын тамамлағас, Баҡалы районы Ҡатай ауылында уҡытыусы булып 35 йыл хеҙмәт итә. Өләсәйем Башҡортостан тарихы һәм мәҙәниәте, башҡорт теле һәм әҙәбиәте дәрестәренән белем һәм тәрбиә бирә. “Хеҙмәтенә күрә хөрмәте” тип юҡҡа ғына әйтмәгән халыҡ мәҡәле. 2005 йылда ул “Рәсәй Федерацияһында дөйөм белем биреү өлкәһенең маҡтаулы хеҙмәткәре” билдәһе менән бүләкләнде. Бынан тыш, уның Маҡтау ҡағыҙҙары һәм Рәхмәт хаттары ла бик күп.\nБөгөн өләсәйем хаҡлы ял да, шуға ҡарамаҫтан, ул халҡы-быҙҙың йолаларын, ғөрөф- ғәҙәттәрен халыҡҡа еткереүҙе дауам итә. Ауылда Шәжәрә байрамдары ойоштора, һуғыш осоро балаларын мәҙәниәт һарайына йыйып, уҡыусылар менән осрашыу-ҙар үткәрә. Район башҡорттары ҡоролтайы ағзаһы ла ул, уның эшендә әүҙем ҡатнаша. Бөтә донъя башҡорттары ҡоролтайына ла районыбыҙҙан делегат булып барған өләсәйем. Ауылдаштары ярата, хөрмәт итә уны, сөнки ул һәр саҡ мөләйем, ярҙамсыл, һәр кешегә эше һәм кәңәше менән ярҙам итә.\nӨләсәйем менән олатайым ике балаға ғүмер һәм тәрбиә биргән, уларҙы оло тормош юлына баҫтырып, хәҙер ейән-ейәнсәрҙә-рен тәрбиәләргә ярҙамлаша. Өләсәйем беҙҙе тәмле аштар менән һыйлай, әкиәттәр уҡый. Ул йорт хужалығында ҡош-ҡорт, мал-тыуар ҡарай, баҡсала емеш-еләк үҫтерә. Буш ваҡыттарында бәйләргә, китап уҡырға ярата.\nМин өләсәйемде бик яратам, уға таҙалыҡ, оҙон ғүмер, ҡыуаныслы көндәр теләйем.


Өфөлә балалар араһында гүзәллек конкурсы үтте | ГТРК «Башкортостан» — Новости Уфы и РБ\nӨфө ҡалаһының балалар ижады үҙәктәренең береһендә ҡыҙҙар араһында гүзәллек конкурсы ойошторолдо. Сарала биш йәштән алып ун йәшкәсә балалар ҡатнашты. Бәләкәй генә майҙансыҡ бер көнгә ысын сәхнәгә әйләнде, ә ижад үҙәгендә шөғөлләнеүсе ҡыҙҙар ысын мәғәнәһендә үҙҙәрен иң һылыуы һәм отҡоро итеп хис итте. Сәхнә арты бәләкәстәрҙең зыҡ ҡубыуынан ҡырмыҫҡа иләүен хәтерләтте. Өсөнсө класс уҡыусыһы Сабина Хөсәйенова конкурсҡа уҡытыусыһы менән бергә үҙенсәлекле юбка теккән.\nКонкурста береһенән береһе зирәгерәк, тапҡырыраҡ ун ҡыҙ көс һынашты. Яңы ғына ете йәшен тултырған Зөлхизә Ишкинина ҡатнашыусылар араһында иң кесеһе. Ҡатнашыусыларҙың һәр ҡайһыһы тап ошо конкурс өсөн махсус костюмдар тектергән. Бәләкәй генә ҡыҙҙар аш-һыу әҙерләүҙә лә үҙ оҫталыҡтарын күрһәтә.\nБәйге шарттары буйынса ҡыҙҙар үҙҙәре менән таныштырҙы, “оҫта ҡулдар” бәйгеһендә көс һынашты, ижади яҡтан һәләттәрен күрһәтте. Уңғанлыҡта, йыр-бейеүгә оҫталыҡта, матурлыҡта үҙҙәрен һынап ҡарарға сәхнәгә сыҡҡан һәр 10 ҡыҙ араһынан иң-иңдәрен һайлап алыу жюри ағзаларына еңелдән булманы. Балалар араһында уҙғарылған сарала иң яҡшыһы тип Сабина Рәхмәтуллина табылды. Еңеүемә һис шикһеҙ ышандым, ти ҡыҙ.\nБалалар араһында конкурс ижад үҙәгендә икенсе тапҡыр уҙғарыла. Конкурстың маҡсаты – талантлы балаларҙы асыҡлау, уларҙа сәхнә оҫталығын үҫтереү. Бындай саралар бәләкәйҙән үк уларҙы халыҡ араһында үҙҙәрен тоторға, оялмаҫҡа өйрәтә, ти белгестәр. Бөтә ҡатнашыусыларға ла иҫтәлекле бүләктәр һәм дипломдар тапшырылды. Киләсәктә гүзәллек конкурсын район, республика кимәлендә үткәрергә ниәтләй ойоштороусылар.


Танып (шифахана) — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Танып.\n«Танып» шифаханаһы — Башҡортостан Республикаһының төньяҡ-көнсығышында, Асҡын районы, Яңы Ҡаҙансы ауылы янында урынлашҡан шифахана (санаторий), 2005 йылдың 16 сентябрендә асылған. Төп дауалау факторҙары булып- көкөртлө водород, минераль һыуҙар, заманса медицина ҡорамалдары, климат тора. Шифахана дауалау һәм курорт хеҙмәтен күрһәтеүҙән тыш, ике төрлө : «Ҡаҙансы» минераль һыуын, «Алабейә» эсәр һыуын ошонда уҡ шешәләргә тултырып, Өфө ҡалаһы, республика ҡала һәм райондары кибеттәре аша һатыуға сығара.\nИң яҡын аэропорт — Өфө аэропорты (290 км), Өфө тимер юл вокзалы — 260 км. Чернушка (Пермь крайы) тимер юл станцияһына тиклем − 27 км, Чернушка (Пермь крайы) автовокзалына тиклем — 27 км. Санаторийға автобустар йөрөй.\n2 Шифахана эшмәкәрлеге тураһында\n«Танып» шифаханаһы Башҡортостандың төньяҡ-көнсығышында, Өфөнән 260 км-ҙа, ҡатнаш урмандар араһында, Толғоҙ һәми Көтмәҫ йылғалары араһында тау башында урынлашҡан. Исеме урындан алыҫ түгел аҡҡан Тере Танып йылғаһы атамаһы буйынса ҡушылған. Уның дөйөм майҙаны 50 га. Шифахана Башҡортостан Республикаһы һаулыҡ һаҡлау министрлығы етәкселегендә эшләй.\nХоҡуҡи-ойоштороу формаһы буйынса: яуаплылығы сикләнгән йәмғиәт.\n«Танып» шифаханаһы урындағы әһәмиәткә эйә курорт территорияһында урынлашҡан.\n«Танып» — йыл әйләнәһе эшләүсе бальнеологик (шифалы һыулы ванналар менән дауалаусы) шифахана. Уның тарихы боронғо легендалар менән бәйле. 18 быуатта бер кеше Мәккәгә хаж ҡылғандан һуң үҙ яғына ҡайтып барған. Юлда ул көтмәгәндә сирләп китеп, донъя ҡуйған. Хажиҙы ошо тирәлә йәшәгән кешеләр хөрмәтләп ерләгән. Икенсе көнгә ошо урындан йыраҡ түгел ер аҫтынан бер шишмә атылып сыҡҡан. Кешеләр был шишмә һыуының шифалы икәнен аңлап, уны дауаланыу өсөн ҡуллана башлағандар.\nХалыҡ телендә «Изге шишмә» тип йөрөтөлгән шишмәлә ошо ерҙәрҙән үтеп барған бер урыҫ землемеры һыу ҡойона. Ул күҙҙәренең яҡшыраҡ күрә башлағанын һиҙә, һыуҙы тәмләп ҡарағас, уның ябай һыу түгел икәнен аңлай. Бер аҙҙан ул бында тыумыштан һуҡыр һеңлеһен алып килә. Бер тапҡыр ошо һыу менән күҙҙәрен йыуғас та, ҡыҙ күрә башлаған, имеш. Был шифалы һыулы шишмә тураһында хәбәр бик тиҙ тарала. Ошо һыу менән күҙҙәрен йыуған һуҡырҙарҙың күҙе асыла, яуҙа яраланған егеттәрҙең яралары тиҙерәк уңала, ошо һыуҙы эскән кешеләр оҙаҡ йәш булып ҡала, хатта оло йәшкә еткәс тә, һау-сәләмәт булып, ҡул-аяҡ һыҙлауҙың ни икәнен дә белмәй икән, тип һөйләй халыҡ.\nСовет власы осоронда бында урындағы халыҡ өсөн курорт ойошторола. Ул колхоз курорты тип атала. Был урында әле лә шул осорҙан ҡалған биналарҙың нигеҙҙәрен күрергә була. Шишмәлә һыу ҡойонорға теләгәндәр өсөн ҙур булмаған бассейн эшләнгән. Унан йыраҡ түгел көкөртлө водород сығанағы бар.\nШифахана эшмәкәрлеге тураһында[үҙгәртергә | вики-тексты үҙгәртергә]\nШифахананың төп тәбиғи дауалаусы факторҙары:\nконтиненталь климат, ҡоро, саф һауа;\nтирә- яҡтағы ҡатнаш урмандар;\nкөкөртлө водород иондарына бай минераль һыу (санаторийҙағы 579-се скважинанан алынған дауалау ваннаһы, ҡойоноу, йыуыныу өсөн һыу);\n«Изге шишмә» тип атап йөрөтөлгән инештең аҙ минералле һыуы (5-се скважина). «Изге шишмә» һыуы химик составы Чехиялағы Карловы Вары термаль һыу сығанағы һәм Сочиҙағы 1-се Мацеста һыуына оҡшаш.\nСиттән килтерелгән шифалы Тамбукан ләме менән дауаланыу мөмкинлеге бар (пелоидотерапия). Шифалы сульфидлы Тамбукан күле — тоҙло , һыуы аҡмай торған күл, Ставрополь крайы һәм Ҡабарҙы-Балкар Республикаһы сигендә урынлашҡан. Бынан сығарылған сульфидлы ләм Үле диңгеҙ ләменә оҡшаш, төрлө сирҙәрҙе дауалауҙа ҡулланыла.\n«Танып» шифаханаһы — күп профилле һауыҡтырыу үҙәге, ул йыл әйләнәһенә ял итергә теләүселәрҙе ҡабул итә. Бында бер юлы 218 кеше ял итә ала.\nйөрәк һәм периферик ҡан тамырҙары;\nбөйөр, һейҙек юлдары, гинекологик һәм урологик ауырыуҙар;\nтын юлдары ауырыуҙары;\nҺауыҡтырыу комплексы бер нисә корпустан тора: ике биш ҡатлы мансардалы торлаҡ корпусы (бөтә уңайлыҡтары булған бер, ике урынлыҡ, ярым люкс, люкс бүлмәләр), дауалау һәм диагностика, һыу менән дауалау корпустары, үҙәк блок, аш-һыу блогы, ял итеү- күңел асыу үҙәге. Бөтә корпустар ҙа бер-береһе менән тоташтырылған, үткәүелдәр йылы һәм яҡты.\nЯл итеү үҙәгендә ял итеүселәр өсөн түбәндәге мөмкинлектәр бар:\nАэрогидромассажы, каскадлы душы, «Зонтик» шарлауығы һәм саунаһы булған бассейн;\nСпорт, тренажер һәм бейеү залы;\nБар-ресторанлы бильярд ;\nКино һәм концерт залы;\nКөн һайын ял итеүселәр өсөн төрлө күңелле саралар үтә,бейеү, уйындар, байрамдар, осрашыуҙар, конкурс һәм викториналар, концерттар үтә. Шифаханала ял итеүселәр һәм бында эшләгән хеҙмәткәрҙәр көсө менән ҡуйылған концерттарҙан тыш, шифаханала махсус саҡырылған профессиональ артистар концерттары ла үтә. Башҡортостан Республикаһы Асҡын районының иҫтәлекле урындары менән таныштырыу маҡсатында экскурсиялар ойошторола .\nЗауыҡ менән биҙәлгән 200 урынлыҡ ашханала 4 тапҡыр «швед өҫтәле» һәм «заказ буйынса меню» тибындағы диета буйынса ашатыу ҡаралған, бында башҡорт халҡының аш-һыуын да әҙерләйҙәр. Өс кафе-бар эшләй.\n«Здравница-2017» Бөтә Рәсәй форумы һөҙөмтәләре буйынса «Танып» шифаханаһы өс номинацияла алтын миҙал яуланы: «Иң яҡшы бальнеодауахана», «Иң яҡшы шифахана- курортта һауыҡтырыу технологиялары» һәм «Иң яҡшы физкультура- һауыҡтырыу комплексы».\n↑ https://www.kurortmag.ru › … › Башкортостан (республика) › Аскинский район\nhttps://ba.wikipedia.org/w/index.php?title=Танып_(шифахана)&oldid=898082 ҡабул ителгән\nБыл бит һуңғы тапҡыр 17:27 15 июль 2019 үҙгәртелгән.


Ғәйшә ана » Башкортостан кызы\nБисмил-ләһир-рахмәнир-рахим. Пәйғәмбәребеҙ Мөхәммәт саллалаһу-ғәләйһис-сәләмдең ҡатыны Хәҙисә анабыҙ вафат булғас, рәсүл төш күрә. Төшөндә Ябраил фәрештәһе уға бер ҡыҙ рәсеме һалынған ҡумта тоттора һәм: «Эй, Аллаһ илсеһе! Был һылыу һинең ҡатының буласаҡ. Ул һине бәхетле итәсәк һәм яңғыҙлыҡ ғазабынан ҡотҡарасаҡ», – ти. Пәйғәмбәр ҡумтаны асҡас, Ғәйшәнең һүрәтен күрә. Был төштән аңлашылыуынса, Аллаһ Тәғәлә рәсүлебеҙҙең Ғәйшәне ҡатын итеп алыуын теләгән.\nҒәйшә ана Мәккә ҡалаһында 614 йылда тыуған. Әсәһе Умму Руман бинт Әмир ибн Уваймир Кинан нәҫеленән була. Атаһы – Әбүбәкер Сиддыҡ – рәсүлебеҙҙең иң яҡын дуҫы, рухи яҡтан рәсүлебеҙҙән һуң икенсе кеше булып тора. Ғәйшә ата-әсәһе йортонда пәйғәмбәр тураһында ишетеп үҫә.\nМөхәммәт саллалаһу-ғәләйһис-сәләм менән Ғәйшә радыйАллаһу ғәнһүнең туйҙары шәүүәл айында үтә. Ул – рәсүлдең өсөнсө ҡатыны (Хәҙисә менән Ғәйшә араһында тағы бер ҡатынға өйләнгән була). Улар никахлашҡас, бергә туғыҙ йылдан ашыу донъя көтәләр. Төрлө ауырлыҡтарҙы бергә кисерәләр. Ғәйшә анабыҙ рәсүлебеҙ менән бергә күп һуғыштарҙа ла ҡатнаша. Мәҙинәлә саҡта ауырыуҙарҙы һәм яралыларҙы ҡарай. Ухуд һуғышы ваҡытында ул ризыҡ һәм һыу ташый.\nПәйғәмбәребеҙгә Ябраил фәрештәһе башҡа ҡатындары янында саҡта түгел, нәҡ Ғәйшәһе эргәһендә мәлдә килер була. Ҡөрьәндә бер нисә аят та Ғәйшә анабыҙға арнап индерелгән.\nҒәйшә анабыҙ аҡ йөҙлө, һылыу булыуы һәм тәрбиәле, аҡыллы, ҡыҙыҡһыныусан холҡо менән айырылып тора. Йәш кәләше менән пәйғәмбәребеҙ йүгереп, уҙышып уйнай, уны гел үҙе менән бергә йөрөтә.\nРәсүлебеҙ Ғәйшәне ныҡ ярата, уға үҙенең белгәненең күбеһен һәм Ҡөрьәнде аңлатып ҡалырға тырыша. Ғәйшә ул замандың иң күренекле дин ғалимдарының береһе була. Йәш һәм хәтере яҡшы булыу сәбәпле, уның тарафынан 2210 хәҙис беҙҙең көнгәсә килеп еткән.\nҒәйшә анабыҙ тапшырған бер хәҙисте бәйән итәйек. Бер ваҡыт Аллаһ илсеһе Ғәйшәгә былай тигән: «Әй, Ғәйшә! Дүрт әйберҙе эшләмәйенсә йоҡларға ятма: 1) Ҡөрьәнде тулыһынса уҡып бөтмәйенсә; 2) Минең һәм башҡа пәйғәмбәрҙәрҙең шәфәғәт ҡылыуына өлгәшмәйенсә; 3) барлыҡ мөьминдәрҙең ризалығын алмайынса; 4) хаж ҡылмайынса», – тигән.\n«Атай-әсәйем менән ант итәм, мин был хәтлемде ҡыҫҡа ваҡытта эшләй алмайым», – тигән Ғәйшә.\nАллаһ Илсеһе йылмайып: «Бынан да еңел нәмә бармы икән, Ғәйшә?! Өс тапҡыр «Ихлас» һәм бер тапҡыр «Фатиха» сүрәһен уҡыһаң, һин бар Ҡөрьәнде уҡып сыҡҡан булып иҫәпләнерһең. Миңә һәм башҡа пәйғәмбәрҙәргә «салауат» әйтһәң, беҙҙең яҡлауға өлгәшә алырһың. Аллаһтан барлыҡ мөьминдәрҙең гонаһтарын ғәфү итеүҙе һораһаң, уларҙың ризалығына ирешерһең. Ә «Сүбхәәналлааһи үәл-хәмдүлилләәһи үә ләә иләәһә илләллааһү үәхдәһү ләә шәриикә ләһү, ләһүл-мүлкү үә ләһүл-хәмдү үә һүә ғәләә күлли шәйин ҡадиир» тип тәсбих әйтһәң, хаж ҡылған булып иҫәпләнерһең», – тигән.\nРәсүл хижрәнең 11-се йылының сәфәр айында сирләп китә һәм Ғәйшә анабыҙҙың бүлмәһендә, уның алдына башын һалған килеш әхирәткә күсә. Шул бүлмәлә үк рәсүлде ерләйҙәр.\nПәйғәмбәр вафатынан һуң, уның әйтеп ҡалдырған васыятына ярашлы, ҡатындары ҡабат кейәүгә сыҡмай. Ғәйшә радыйАллаһу ғәнһү лә өммәтебеҙ анаһы булып йәшәй. Дин, ғилем таратыуын дауам итә. Ул етем ҡалған ҡыҙҙарҙы тәрбиәләй, уларға кейәүгә сығырға ярҙам итә. Күп сәхәбәләр, ҡатын-ҡыҙҙар килеп, уның менән дин һәм башҡа ғәмәлдәр буйынса кәңәшләшер булған.\nШулай итеп, Ғәйшә анабыҙ рәсүл мәрхүм булғандан һуң оҙаҡ йылдар йәшәп, (678 йылда рамаҙан айының 17-се көнөндә) 66 йәшендә донъя ҡуя. Халыҡ уны, васыяты буйынса, шул уҡ көндө Мәҙинә ҡалаһында ерләй.\n(Мостафа Эриштың «Пәйғәмбәр ҡатындары» китабы файҙаланылды.)


Башҡорт ҡыҙҙарының кейеменә ҡытайҙар таң ҡалған » «Йәшлек» гәзите | Газета «Йәшлек»\nГазета "Йәшлек" » Яңылыҡтар архивы » Конкурстар » Башҡорт ҡыҙҙарының кейеменә ҡытайҙар таң ҡалған\n12.07.2013 Башҡорт ҡыҙҙарының кейеменә ҡытайҙар таң ҡалған\nХалҡыбыҙ һылыуҡайҙары ҡайһы сәхнәне генә һоҡландырманы икән?! Ошо көндәрҙә Ҡытайҙа “Азия супермоделе – 2013” халыҡ-ара телевизион конкурсы бара. Унда 20 һылыуҡай ҡатнаша. Австралия, Һиндостан, Корея, Монголия, Яңы Зеландия, Таиланд, Вьетнам кеүек илдәрҙән башҡа, Рәсәй исеменән беҙҙең ике милләттәшебеҙ сығыш яһай.\nЭмма Фәхрисламова менән Ләйсән Мостафина ”Һылыуҡай” (тулыһынса “Һылыуҡай – Bashkirian Beauty”) студияһында шөғөлләнә. Конкурс шарттары буйынса, ҡыҙҙар инглиз телен яҡшы белергә, оҫта йөҙөргә һәм модель параметрҙарына эйә булырға тейеш. Әлбиттә, халҡыңдың мәҙәниәтен күрһәтеү ҙә – төп талаптар рәтендә.\n”Һылыуҡай” студияһы директоры Линара Таһирова әйтеүенсә, уның ҡыҙҙары Ҡытайҙа тәүгә түгел. Былтыр ошондай сарала ҡатнашыусы яҡташтарыбыҙ “Тамашасы һөйөүе” титулына лайыҡ булған – улар өсөн 60 миллион ҡытай тауыш биргән.\nБыйыл да һынатмаясаҡтарына өмөт бар. Әле үк ойоштороусыларҙы башҡорт милли кейеме һоҡландырған. Күлдәктәрҙәге ҡиммәтле йәнлек тиреләре бигерәк тә ҡыҙыҡһындырған, сөнки бындай биҙәү Азия халыҡтарына әллә ни хас түгел. Шуға ла Ләйсән менән Эмма беренсе фотосессиянан уҡ иғтибар уртаһында.


Тәбиғәт булдыҡлыға буйһона » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Тәбиғәт булдыҡлыға буйһона\nТәбиғәт булдыҡлыға буйһона 26.03.2019 // Йәмғиәт\nНефтекама һыуының сифаты яҡшы.\nҺыу – тәбиғәттең иң ҡәҙерле байлығы, йәшәү сығанағы. Уны ер тәрәнлектәренән сығарып һәм тәбиғи сифатын һаҡлап ҡулланыусыға еткереү өсөн бик ҙур көс һәм тырышлыҡ һалына. Беҙгә һыу ҡытлығы янамай. Әммә уның запастарын теүәл һәм һаҡсыл файҙаланыу бөгөн көнүҙәк социаль-иҡтисади бурыс булып тора. “Нефтекамаводоканал” муниципаль унитар предприятиеһының эшмәкәрлеге тап ошо мөһим маҡсаттарға йүнәлтелгән.\nТәүҙә предприятиеның үҙе менән таныштырайыҡ. Уның ярты быуатлыҡ бай тарихы бар. Үткән быуаттың 60-сы йылдарында Нефтекаманы һыу менән тәьмин итеү системаһын эксплуатациялау өсөн “Арланнефть” етештереү идаралығының бер подразделениеһы булараҡ ойошторола. Бер нисә йылдан үҙаллы предприятие булып формалаша. Уның артабанғы эшмәкәрлеге Нефтекаманың ҡала булараҡ үҫеше менән үрелеп бара. Ҡалалағы торлаҡ һәм сәнәғәт объекттарының әүҙем төҙөлөшөнә бәйле, һыуға булған ихтыяжды тейешенсә ҡәнәғәтләндереү, шулай уҡ канализация селтәрҙәрен киңәйтеү өсөн коллективтың төрлө быуын белгестәре һәм эшселәре фиҙакәр хеҙмәт һала.\nБөгөн инде предприятие, Нефтекама менән бер рәттән, Ағиҙел ҡалаһы һәм Краснокама районы халҡын, ундағы сәнәғәт һәм социаль объекттарҙы эсәр һыу менән тәьмин итә. Ағынты һыуҙарҙы йыйыу һәм таҙартыу ҙа уларға йөкмәтелгән. Йәғни “Нефтекама водоканал” предприятиеһы республиканың тотош төньяҡ-көнбайыш төбәгенең йәшәйешендә, экология именлегендә һәм, ғөмүмән, социаль-иҡтисади үҫешендә ҙур әһәмиәткә эйә. Шуны ла билдәләргә кәрәк: республика даирәһендә эсәр һыуҙың сифатына баһа биргәндә, “Нефтекамаводоканал”дыҡы Өфө һәм Екатеринбург ҡалаларындағы һыуға тиңләштерелә, хатта ҡайһы бер химик һәм биологик үҙенсәлектәре буйынса юғарыраҡ сифатлы тип баһалана. Быға нисек өлгәшелә һуң?\nКоллективҡа ҡулланыусыларҙың юғары сифатлы һыуға булған ихтыяжын тулыһынса ҡәнәғәтләндереү, шул уҡ ваҡытта төбәктең экологик именлеген тәьмин итеү бурысы ҡуйылған. Быға һәр хеҙмәт участкаһының заманса техник һәм технологик алымдарға нигеҙләнеп, фиҙакәр хеҙмәте менән ирешелә. Предприятие ун ике төп һәм ярҙамсы цехтарҙы, хеҙмәттәрҙе берләштерә. Уларҙа барлығы 400-гә яҡын юғары квалификациялы эшселәр һәм инженер-техник хеҙмәткәрҙәр эшләй. Һыуҙы сығарыу, таҙартыу һәм таратыу цехын предприятиеның иң яуаплы эш участкаһы тип әйтергә кирәк. Уның составына һыу йыйғыстар, насос станциялары инә. Предприятиела һыуҙы техник һәм иҡтисади талаптар буйынса натрий гипохлориты менән ышаныслы һәм хәүефһеҙ зарарһыҙландыралар. Бының өсөн һыу таҙартыу ҡоролмаһында аш тоҙо иретмәһенән гипохлорит әҙерләүҙе яйға һалғандар. Ҡала хакимиәте предприятиеға уны етештерә торған ҡоролма һатып алыуға финанс ярҙамы күрһәткән. Цехҡа тәжрибәле һәм талапсан Игорь Чучев етәкселек итә.\nҺыу үткәргес селтәрҙәре цехы ҡулланыусыларҙы һыу менән өҙлөкһөҙ тәьмин итеүҙе ойоштора, һыу селтәрҙәренең торошон күҙәтә, һыу үткәргестәр төҙөй һәм капиталь ремонт үткәрә. Әйткәндәй, әлеге ваҡытта предприятие ҡарамағында 400 километрға яҡын һыу селтәре, 400-ләп янғын һүндереү гидранты, алтмыш һыу алыу колонкаһы иҫәпләнә. Цехтың авария-тергеҙеү хеҙмәтенә иң оҫта һөнәр эйәләре тупланған. Цех коллективы хеҙмәт юлын слесарь үҙе лә булып башлаған Булат Солтанов етәкселегендә эшләй.\nАғынты һыуҙарҙы йыйыу, ҡыуҙырыу һәм таҙартыу участкаһы айырыуса ҙур яуаплылыҡ талап итә, сөнки уларҙың хеҙмәте тирә-яҡ мөхиттең экологик именлегенә бәйле. Тәжрибәле етәксе Сергей Пушкарев участканың эшмәкәрлеген нәҡ ошо талаптарҙан сығып ойоштора.\nӘ бына Светлана Христофорова етәкселегендәге аналитика цехын “предприятиеның йөрәге” тип хаҡлы әйтәләр. Ул өс лабораторияны берләштерә. Үҙәк лаборатория Нефтекама ҡалаһын, Әмзә, Николо-Березовка ҡасабаларын, Ташкинов һәм Михайловка ауылдарын тәьмин иткән эсәр һыуҙың сифатын тәүлек әйләнәһенә анализлап бара. “Сатурн-3” ҡоролмаһында һыу туғыҙ күрһәткес буйынса анализлана. Лабораторияларҙа шулай уҡ ер аҫты һәм ер өҫтө һыу сығанаҡтарына, ағынты һыуҙарға һәм сәнәғәт предприятиелары ҡалдыҡтарына сифат контроле үткәрелә.\nПредприятиеның эшмәкәрлеген, ғөмүмән, транспорт-механика, диспетчерлыҡ хеҙмәтенән, абонент бүлегенән, производство- техник бүлектән, һыу үлсәгестәрҙе ҡарау һәм ремонтлау бүлектәренән башҡа күҙ алдына килтереп тә булмай. Арала иң йәше – баш технолог бүлеге. Был һис кенә лә ун йыл элек, йәғни бүлек ойошторолғансы технология мәсьәләләре икенсе планда булған тигәнде аңлатмай. Технологик процеcтарға идара итеүҙе автоматлаштырыу системаһын нефтекамалар тармаҡта беренсе булып ҡуллана башланы. Ғөмүмән алғанда, производствоны автоматлаштырыу һәм уның энергия һөҙөмтәлелеген күтәреү йылына алтмыш миллион һум сығымды ҡулайлаштырыу мөмкинлеген бирә.\nҺуңғы тиҫтә йылда етештереүҙе яңыртыуға 60 миллион һум үҙҙәренең һәм 30 миллион һум бюджет аҡсаһы йәлеп ителгән. Шуға ла насос йыһаздарын һәм уларға идара итеү системаһын яңыртыу мөмкинлеге тыуған. Яңы ҡорамалдар тәүге йылда уҡ иҡтисади йәһәттән үҙен аҡлаған. Нефтекама ҡалаһындағы канализация насос станцияһын һәм Әмзә ауылындағы биологик таҙартыу ҡоролмаһын автоматлаштырыу ҙа көткән һөҙөмтәне биргән. Хәҙер улар менән үҙәк диспетчерлыҡ пунктынан идара итәләр. Был артыҡ эшсе көс тотоуға сығымдарҙы кәметеүгә булышлыҡ иткән. Шулай уҡ йылылыҡ насостарын заманса газ ҡаҙанлыҡтарына алмаштырыу, етештереү биналарын тейешенсә йылытҡан бер ваҡытта, йыл һайын 2,3 миллион кВт/сәғәт электр энергияһын янда ҡалдырыуға булышлыҡ иткән.\nКоллектив киләсәккә ҙур пландар ҡуйып йәшәй. Ҡала әүҙем үҫә. Шуға бәйле һыу менән тәьмин итеүҙе яңыртыу талап ителә. Ағынты һыуҙарҙы таҙартыу ҡоролмаһын да яңыртырға кәрәк. Бер нисә йыл элек башланған биологик таҙартыу ҡоролмаһы төҙөлөшө лә теүәлләүҙе көтә. Яңы төҙөлөш объекттарын һыу менән тәьмин итеү өсөн коллекторҙарҙы һәм канализация насос станцияһын яңыртырға кәрәк. Уның проектына әле дәүләт экспертизаһы үткәрелә. Әмзә ауылында, шәхси төҙөлөштәр менән бәйле, һыу селтәрен киңәйтеү, канализация селтәрен яңыртыу, Нефтекама ҡалаһының шәхси төҙөлөштәр өлөшөн үҙәкләштерелгән һыу системаһына тоташтырыу өсөн селтәрҙәр һуҙыу, Касев, Ташкинов ауылдарында һыу селтәрҙәрен киңәйтеү хәстәрлеге күреләсәк.\n“Нефтекамаводоканал” – бөгөн үҙ эшмәкәрлеген замандың алдынғы технологияларына ҡорған, ҡеүәтле техник базаға эйә булған предприятие. Уның иң ҙур байлығы – белемле, юғары квалификациялы, тәжрибәле эшселәр һәм хеҙмәткәрҙәр. Улар әленән-әле республика кимәлендәге һөнәри оҫталыҡ конкурстарында, бәйгеләрҙә белемен һәм талантын күрһәтә. Ошо булдыҡлы коллективҡа һуңғы өс йылда Владислав Трусов етәкселек итә. Уға ҡәҙәр ул баш инженер булған. “Эште бөтә нескәлектәренә тиклем белгән, һыналған етәксе ҡарамағында хеҙмәт һалыу – үҙе ҙур бәхет”, – ти хеҙмәттәштәре уның хаҡында.\nАвтор: Гөлсимә СӘЛИХОВА\nФото: Нефтекама ҡалаһы\nИзгелек күрһәт тә бушлай киноға, бассейнға, музейға бар 01.04.2019 // Йәмғиәт\nҺуңғы ваҡытта ирекмәндәр хәрәкәте беҙҙең тормошобоҙҙа һиҙелерлек урын биләй....\nТотош уҡырға 170\nҺыу инергә ваҡыт етте... 01.04.2019 // Йәмғиәт\n6 апрелдә Өфө ҡалаһындағы Үҙәк баҙар янындағы Һалдат күленә килһәгеҙ, үкенмәҫһегеҙ. Унда тәүлек...\nМөхәббәт менән бәхет гел бергә 31.03.2019 // Йәмғиәт\n– Мөхәббәт ҡайҙа юғала? – тип һораған атаһынан бәләкәй Бәхет. – Үлә. Кешеләр булғанды ҡәҙерләмәй,...\nТотош уҡырға 231\n"Ҡайһылай оятҡа ҡалдым..." 31.03.2019 // Йәмғиәт\nАсыу, ярһыу кешенең бөтөн тәнен, күңелен ялмап алыусан. Шуға әҙәм балаһының бындай осраҡта...\nРизыҡ менән бергә өмөт-ышаныс өләшеп 31.03.2019 // Йәмғиәт\nИрекмәндәр Сибайҙа өс айҙан ашыу инде “Йәшәү ризығы” тип аталған мәрхәмәтлек акцияһы үткәрә: ауыр...\n"Аҙыҡтың өлөшөн генә һалыр инем..." 31.03.2019 // Йәмғиәт\nИмам-хатип мәсеткә вәғәз һөйләргә килһә, унда бер генә кеше – йәш көтөүсе – ултыра, ти....\nТотош уҡырға 235\n135 мең граждан саҡырыла 31.03.2019 // Йәмғиәт\nРәсәй Президенты хәрби хеҙмәткә яҙғы саҡырылыш тураһында указға ҡул ҡуйҙы. Ул кисә, 30 мартта,...\nЙоҡларға ҡурҡам... 30.03.2019 // Йәмғиәт\nБаҡыйлыҡҡа күскәненә тиҫтә йылға яҡын ваҡыт уҙһа ла, әсәйем һуңғы арала төшөмә йыш инә башланы....\nТотош уҡырға 483\nЙәкшәмбелә ғаилә менән ҡайҙа барырға була? 29.03.2019 // Йәмғиәт\nҠул эштәре менән булыу, аш-һыу бешереү, бейеү, һүрәт төшөрөү, спорт уйындары... Ә һеҙҙең ғаиләнең...\n"Мин Хәйбулланан!" тип ғорурланыр йәштәр ҙә 29.03.2019 // Йәмғиәт\nБашҡортостандың 100 йыллығына арналған саралар дауам итә. Бөгөн, мәҫәлән, Хәйбулла районы үҙәге...\nТотош уҡырға 141\nСарыҡ нисек тегелә? 29.03.2019 // Йәмғиәт\nУчалы тарих һәм тыуған яҡты өйрәнеү музейында башҡорттоң традицион аяҡ кейеме – сарыҡ тегеү буйынса...\n15 апрелдә башлана 29.03.2019 // Йәмғиәт\nУчалы районы хакимиәтендә подъездарҙы төҙөкләндереү буйынса республика программаһының тормошҡа...\nТотош уҡырға 125


Өфөлә ике яңы баржа файҙаланыуға тапшырылды\nСудно төҙөү һәм төҙөкләндереү заводы өсөн был ҡыуаныслы ваҡиға. Сөнки заводта 20 йыл буйы йылғаға яңы йөҙөү ҡоролмалары төшөрөргә тура килмәгән.\nЯңыртылған баржа ҡайтанан Ағиҙел йылғаһына төшә. Ул тулыһынса төҙөкләндерелгән, бар деталдәре лә алмаштырылған, тик номерҙары ғына иҫке, тип шаярта судно төҙөү һәм төҙөкләндереү заводы хеҙмәткәрҙәре. Йөк ташыуҙа алмаштырғыһыҙ һыу транспортын тулыһынса ремонтлауға тиҫтәләрсә миллион һум аҡса тотонолған. Ошондай уҡ судно күптән түгел Благовещен ҡалаһында ла файҙаланыуға тапшырылған.\nСудно төҙөү һәм төҙөкләндереү заводындағы һыу транспортының 80 проценты сафтан сыҡҡан. Уларҙы тулыһынса ремонтларға, яңыларын һатып алырға кәрәк. Бының өсөн инвесорҙарҙы йәлеп итеү зарур. Мәсьәлә үткән аҙнала Ҡытайҙа уҙған Башҡортостандың бизнес көндәрендә лә тикшерелгән.\nБашҡортостан йылғаларға бай. Уларҙың тәрәнлеге лә ҙур баржаларға һәм судноларға үтергә ҡамасауламай. Шуға ла судно төҙөү индустрияһын үҫтереү зарур.\nОшо баржа 1 мең ярым тонналыҡ йөк күтәрә ала. Күреүегеҙсә, уның башында махсус ҡапҡастар бар. Улар йөктө һыуҙан һаҡлай. Транспорт һыу юлдары буйынса Мәскәү, Санкт Петербург, Әстрхан ҡалаларына тиклем барып етә.\nКиләсәктә судно төҙөү һәм төҙөкләндереү заводы иҫкергән транспортты ремонтлап яңынан ҡуллана башларға ниәтләй. Башҡортостанда был индустрия үҫешер һәм завод яңынан аяҡҡа баҫыр тигән ышаныста завод хеҙмәткәрҙәре.


Май аҙағында беҙҙең хәбәрселәр Ишембай ҡалаһының Юрматы биҫтәһенән йорт һатып алыусылар менән осрашҡайны. Ул ваҡытта тиҫтәгә яҡын ғаилә, тейешле сумманы түләп тә торлағын күрмәгән ине. Төҙөүсе ойошма, объекттарҙы ваҡытында тапшыра алмай, аҙаҡ иһә бөтөнләй бөлгөнлөккә төшә. Мәсьәлә барыбер ҙә хәл ителә ителеүен, төҙөлөштө икенсе подрядсы тамамлап ҡуя. Тик йорт хужалары әле һаман ҡәнәғәт түгел.\nГөлбикә һәм Рәсүл Мөхйәновтар күптән шәхси йортта йәшәү тураһында хыялланған. Улар оҙаҡ йылдар Себерҙә эшләй, хаҡлы ялға сыҡҡас иһә тыуған яҡтарына ҡайтырға була. Ғаилә фатирын һатып, аҡсаһын әҙер йорт алыуға тотона. Тик торлаҡ хужаһы түгел, ә бәлә эйәһенә әйләнәләр. Йортто үҙ көстәре менән төҙөп бөтөргә мәжбүр булалар, хәҙер иһә Мөхйәновтар уны хосусилаштыра алмай.\nРәсүл Мөхйәнов: «Йорт менән килеп тыуған аңлашылмаусанлыҡ арҡаһында беҙ бында теркәүгә лә инә алмайбыҙ, әле һаман Ямал-Ненец округында иҫәптә торабыҙ. Ә бит мин гипертоник, ҡатыным диабет менән сирләй. Беҙгә даими дарыу талап ителә, медикаменттарҙы льгота буйынса Себерҙән алырға тура килә. Үҙегеҙ аңлайһығыҙ, был бик уңайһыҙ»...\nДарик Ҡорбанов, Ишембай район хакимиәте башлығы урынбаҫары: «Ҡыҙғанысҡа, коттедждар торған ерҙе ҡуртымға алған «Мегастрой» ойошмаһы эштәрҙе тулы күләмдә тамамламаны. Йорттарҙың күбеһен файҙаланыуға ла тапшырмаған. Был сәбәпле электр, коммуникациялар үткәреү ҙә тотҡарлана. Ә улар булмай тороп, беҙ йорттарҙы хосусилаштырыуға рөхсәт бирә алмайбыҙ.»\nШуныһы ҡыҙыҡ, йорт хужалары араһында милеген үҙ исеменә теркәүселәр бар. Моратына улар оҙайлы суд ултырыштары аша ирешкән. Быны иҫәпкә алып, башҡалар ҙа үҙ йорттарының ысын хужалары буласағына ышана. Әлегә.


Башҡортостанда республика халыҡтарының милли мәҙәниәте телевизион фестиваль-марафоны үтә // Йәмғиәт | новости башинформ.рф\nБашҡортостанда республика халыҡтарының милли мәҙәниәте телевизион фестиваль-марафоны үтә\n13:06, 17 октября 2011 Йәмғиәт\nҮткән йомала Башҡортостанда Милләт-ара татыулыҡты нығытыу йылына арналған Башҡортостан Республикаһы халыҡтарының милли мәҙәниәте телевизион фестиваль-марафоны старт алды. Фестиваль республика халыҡтарының милли мәҙәниәтен, халыҡ ижады һәм һәүәҫкәр сәнғәт жанрҙарын һаҡлап ҡалыу һәм үҫтереү, Башҡортостан халыҡтары араһындағы дуҫлыҡ һәм татыулыҡты нығытыу маҡсатында ойошторола. Уның ойоштороусылары булып БР Мәҙәниәт министрлығы, Республика халыҡ ижады үҙәге, «Башҡортостан» телерадиокомпанияһы, ҡала округтары һәм муниципаль райондар хакимиәттәре сығыш яһай.\nАрхангел ауылында фестивалде асыу тантанаһы үтте, унда Өфөнән, Архангел, Ҡырмыҫҡалы, Иглин һәм Өфө райондарынан үҙешмәкәр коллективтар сығыш яһаны.\nАртабан фестиваль республиканың Урал аръяғы зонаһына йүнәлде, унда ижади марафон эстафетаһын Белорет районы ҡабул итте. Сәрмән ауылына Белорет, Әбйәлил, Бөрйән һәм Учалы райондарынан фольклор коллективтары килде. Ауыл мәҙәниәт йорто алдында фестивалдә ҡатнашыусыларҙы ҡаршылау тантанаһы үтте, унан һуң мәҙәниәт йортоноң концерт залында коллективтар үҙҙәренең конкурс программаларын тәҡдим итте, тип хәбәр итте «Башинформ» агентлығына райондың мәғлүмәт-аналитика бүлеге баш белгесе Ольга Колесникова.\nФестивалде ойоштороусылар исеменән сәләмләү һүҙе менән ҡатнашыусыларға Республика халыҡ ижады үҙәгенең Нефтекама ҡалаһындағы филиалы директоры, Башҡортостан Республикаһының атҡаҙанған мәҙәниәт хеҙмәткәре Владимир Юрин мөрәжәғәт итте.\n— Ошо көндәрҙә барған Башҡортостан Республикаһы халыҡтарының милли мәҙәниәте телевизион фестиваль-марафоны республика мәҙәниәт хеҙмәткәрҙәренең ныҡ һәм ентекле эшләүенең һөҙөмтәһе ул. Был форумда тағы бер тапҡыр милли байлығыбыҙҙы – Башҡортостан ғорурлығын күрәсәкбеҙ. Был — республиканың биҙәге булған ижади коллективтар. Форум Милләт-ара татыулыҡты нығытыу йылы сиктәрендә үткәрелгән ҙур республика саралары рәтендә лайыҡлы урын алыр, тип ышанам.\nВладимир Юрин фестивалдә ҡатнашыусыларҙың барыһына ла уңыштар теләне һәм фестивалде ойошторғаны өсөн рәхмәт йөҙөнән Белорет районы муниципаль район хакимиәте башлығының беренсе урынбаҫары Илгиз Теләүбаевҡа маҡтау грамотаһы тапшырҙы.\nҮҙ сиратында Илгиз Теләүбаев Белорет районы етәкселеге исеменән ҡәҙерле ҡунаҡтарҙы сәләмләне һәм уларға сағыу ижади сығыштар теләне.\nФестиваль-марафонға Белорет районы дүрт фольклор коллективын сығарҙы. Сәрмән ауылынан «Хәтирә» ансамблендә ҡатнашыусылар башҡорт халыҡ йырҙарын башҡарҙы. Ҡағынан «Дубравушка» йырсылары башҡарыуында боронғо ҡағы йырҙары яңғыраны, ә Шығай ауылынан «Гөлнәзирә» һәм Үткәл ауылынан «Үткәл» ансамблдәре боронғо башҡорт йолаларын күрһәтте.\nӘбйәлил, Бөрйән һәм Учалы коллективтарының сығыштары ла сағыу һәм матур булды.\nАртабан фестиваль-марафон Баймаҡ ҡалаһына йүнәлде, унда Хәйбулла, Йылайыр райондары һәм Сибай ҡалаһы фольклор коллективтары үҙенең ижадын тәҡдим итте.\n15 октябрҙә фестивалде Мәләүез менән Стәрлетамаҡ ҡабул итте. 18 октябрҙә фестиваль – Кушнаренко ауылында һәм Нефтекама, Яңауыл ҡалаларында, 19 октябрҙә – Бөрөлә, 21 октябрҙә Саҡмағош, Раевка ауылдарында һәм Бәләбәй ҡалаһында үтәсәк. Марафон 22 октябрҙә Оло Ыҡтамаҡ ауылында тамамлана.\nТелевизион фестиваль-марафондың халыҡ ижады үҙәге белгестәренән торған жюрийы конкурс йомғаҡтары буйынса Гала-концертта ҡатнашасаҡ коллективтарҙы һайлап алырға тейеш, ул 2011 йылдың 1 декабрендә Өфөлә, Нефтселәр мәҙәниәт һарайында, үтәсәк.


«Халыҡ-ара лингвистик коллоквиум»\nМифтахетдин Аҡмулла исемендәге Башҡорт дәүләт педагогия университеты бөтә донъя фән әһелдәрен йыйҙы. Рәсәй биләмәһенең 50 йыллыҡ тарихында был коллоквиум икенсе тапҡыр уҙғарыла. Тәүгеһен 2005 йылда Мәскәү педагогия университеты ҡабул иткән.\nКүләмле фәнни форумдың Мифтахетдин Аҡмулла исемендәге Башҡорт дәүләт педагогия университетында үтеүе осраҡлы түгел. Юғары белем йорто ҙур ҡунаҡтарҙы үҙендә ҡабул итеүен аҡлай. Күп йылдар дауамында университет ғалимдарының фиҙаҡәр хеҙмәте, донъя конференцияларындағы сығыштары, фәнни баҫмалар быға дәлил.\nОлег Шабанов, М. Аҡмулла исемендәге Башҡорт дәүләт педагогия университетының мәҙәниәт-ара коммуникациялар һәм тәржемә кафедраһы мөдире: «Беҙҙең университетта лингвистика тәрән өйрәнелә. Студенттарыбыҙ, магистрҙар ораторлыҡҡа, сит ил вәкилдәре менән аралашырға өйрәнһен, Европа стилен белһен өсөн беҙ ошондай саралар ойошторорға әҙер».\nМустафа Зулкуф Алтан, Төркиә профессоры: «Беҙҙә шундай мәҡәл бар: «Башҡортостандағы һәр бер өйгә ишек шаҡымайынса инергә була». Ысынлап та, һеҙҙә ҡунаҡсыл халыҡ йәшәй. Бындағы бай тәбиғәт, ихлас кешеләр, университет ғалимдары менән аралашыу минең өсөн фәһемле лә, ҡыҙыҡлы ла».\nКоллоквиумда Бөйөк Британия, Болгария, Германия, Швейцария һәм башҡа ил ғалимдары профессиональ тәжрибә менән уртаҡлашты, студенттарҙы ҡыҙыҡһындырған һорауҙарға тулы яуаптар ҡайтарҙы. Сарала когнитив лингвистика, психолингвистика, тәржемә мәсьәләһе һәм башҡа фәнни һорауҙар ҡаралды. Сығыштар инглиз һәм немец телдәрендә барҙы.


Республика Хөкүмәтендә «Торлаҡ һәм ҡала мөхите» милли проекты буйынса атҡарлыған эштәр барланды - Правительство Республики Башкортостан\nМилли проект ҡуйған маҡсатҡа ирешеү өсөн Башҡортостанда дүрт төбәк проекты раҫланған: «Торлаҡ», «Йәшәү өсөн яраҡһыҙ торлаҡ фондын кәметеү», «Ипотека» һәм «Уңайлы ҡала мөхитен формалаштырыу».\nТәүге өс проектты ғәмәлгә ашырыу барышы тураһында Башҡортостандың Төҙөлөш буйынса дәүләт комитеты рәйесе вазифаһын башҡарыусы Марат Әхмәҙуллин бәйән итте. 2019 йылға бүленгән дөйөм финанс күләме – 1,28 млрд һум, уларҙың 954 млн һумы федераль бюджеттан ҡаралған.\n2019 йылда «Торлаҡ» проекты буйынса маҡсатлы күрһәткес – дөйөм алғанда 2,1 млн кв.м торлаҡты файҙаланыуға тапшырыу.\nЙәшәү өсөн яраҡһыҙ торлаҡ фондын кәметеү йәһәтенән быйыл авария хәлендәге 4,8 мең кв.м майҙандан 299 кеше күсерелгән. Ғөмүмән алҙанда, был проект бер-нисә этаптан тора. 2019-2020 йылдарҙа Баҡалы, Балтас, Белорет, Дүртөйлө, Илеш, Ҡалтасы, Мәсетле, Мишкә райондары һәм Өфөлә, дөйөм алғанда 8,4 мең кв.м иҫке һәм авария хәлендәге йорттарҙа йәшәүселәрҙе күсереү планлаштырыла.\nШулай уҡ «Ипотека» төбәк проекты күрһәткестәре тейешле кимәлдә тормошҡа ашырылған – торлаҡ төҙөлөшө тупланмалары программаһы буйынса 1 180 кредит бирелгән. Марат Әхмәҙуллин әйтеүенсә, был программаны тормошҡа ашырыу өсөн федераль ярҙам ҡаралмаған. 2019 йылда программала ҡатнашыусылар өсөн республика ҡаҙнаһынан 234 млн һум аҡса бүленә. Бынан тыш 2019 йылдың 1 авгусынан ДОМ.РФ банкы менән берлектә «Ипотека инфраструктураһы» проектының пилот этабы старт ала.\n«Уңайлы ҡала мөхитен формалаштырыу» проекты буйынса ғәмәлгә ашырылған саралар менән Республика Хөкүмәте вице-премьеры – Башҡортостандың торлаҡ-коммуналь хужалыҡ министры вазифаларын башҡарыусы Борис Беляев таныштырҙы. Был проект өсөн 2019 йылда 1,44 млрд һум аҡса бүленгән, уларҙың 1,41 млрд һумы федераль ҡаҙнанан.\nЙыл аҙағына тиклем 180 йәмәғәт урынын, шул иҫәптә 66 парк, 42 сквер, 22 йәйәү йөрөй торған зона, 17 ял итеү объектын, 10 мемориаль комплекс, туғыҙ аллея, ете яр буйын һәм ете спорт һәм һауыҡтырыу майҙандарын төҙөкләндереү күҙаллана. Уларҙың дүрттән бер өлөшө (46 объект) – тәү башлап төҙөлгән биләмәләр.\nРеспублика федераль үҙәктән өҫтәмә саралар ҙа йәлеп итә алды. Бәләкәй йә тарихи ҡалаларҙа уңайлы мөхит булдырыу буйынса Бөтә Рәсәй конкурсында Бәләбәй, Бөрө һәм Ишембай ҡалаларын үҫтереү буйынса проекттар еңеүсе тип табылды, дөйөм алғанда 245 млн һум өҫтәмә аҡса йәлеп ителде.\nБиләмәләрҙе төҙөкләндереү һәм подъездарҙы ремонтлау буйынса республика программаһына туҡталып Радий Хәбиров бер-нисә уңышһыҙ миҫал килтерҙе, тағы ла бер тапҡыр хакимиәт башлыҡтарын был эште шәхсән контролдә тоторға ҡушты.


Йола буйынса шәмбе беҙҙә эш көнө тип иҫәпләнмәй. Әммә опера театрының ҙур залында ял көндәре бөтөнләй булмай тиерл ек. Һәм был көндө Иоганн Штраустың "Зәңгәр Дунай" спектакле нә репетиция бара ине. Ул өр-яңы әҫәр булғанға күрә, етешһе ҙлектәрҙе бөтөрөү, спектаклде шымартыу өҫтөндә эшлә лә эшл ә инде.\nЭргәмдә ултырыусы легендар Зәйтүнә Насретдинова Гөлсин ә Мәүликасова тураһында "Беҙҙә бындай фактуралы балерина бул ғаны юҡ әле" тип шыбырлап өлгөрә. Ысынлап та, балеринаның сә хнәлә күбәләктәй еңел осоп йөрөүе тамашасыны битараф ҡалдыры рлыҡ түгел. Башҡорт Терпсихораһына хеҙмәт итеүсе башҡа мини атюр актрисаларҙан ул айырылып тора. Бейеүсенең оҙон аяҡтары , таҫмалай һығылмалы ҡулдары лирик балерина Галина Уланован ы хәтерләтә кеүек. Хәйер, Гөлсинәнең лирик образды тыуҙыра а лыуы уның үҙенә генә хас үҙенсәлектәр аша килә. Ниндәй генә роль тура килмәһен, уның хаҡында шуны әйтергә була: ул гүйә Одетта, ышаныусан Жизель һәм ябай Золушка булырға тыуған. Рә сәй артисткаларының барыһына ла хас лиризмы менән таң ҡалды рҙы ла инде Гөлсинә "Арабеск" конкурсының жюри ағзаларын. "Р ус балеты принцессаһы" тигән юғары исемде тап беҙҙең актриса яуланы ла инде.\nУның сәхнә партнеры Ильдар Мәнәпов үҙенең Гөлсинә менән\n- Италияла беҙ уның менән Чайковский көйөнә яҙылған "Б елое адажио"ны бейенек. Уның ысынлап та илауын күреү мине те трәндерҙе. Ул роленә тулыһынса бирелә һәм героиняһының тормо шоменән сәхнәлә йәшәй башлай...


Ҡандағы шәкәр кимәлен нисек кәметергә? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Ҡандағы шәкәр кимәлен нисек кәметергә?\n12.09.2019 Ҡандағы шәкәр кимәлен нисек кәметергә?\nХалыҡ медицинаһында ҡандағы шәкәр кимәлен кәметеүҙең төрлө ысулдары билдәле. Шуларҙың бер нисәүһе менән танышып китәйек.\nҠарабойҙай менән кефир\nКистән бер стакан ҡарабойҙай ярмаһын йыуып, таҙартып, өҫтөнә 0,5 л кефир ҡойоп әҙерләп ҡуйырға. Йоҡонан торғас, шуның яртыһын – иртәнге аш урынына, ҡалған өлөшөн йоҡлар алдынан ашарға кәрәк. Башҡа ваҡытта ғәҙәттәгесә туҡланырға. Ун көн ошондай кефир эскәндән һуң, ун көн ял итеп, унан тағы ҡабатларға.\nЯл ваҡытында көнөнә бишәрҙән өрөк сәтләүеге ашағанда файҙаға ғына. Бер айҙан һуң ҡандағы шәкәр кимәлен тикшертергә мөмкин, ул кәмергә тейеш. Ул ғына ла түгел, ул ҡан тамырҙарын нығытып, холестерин кимәлен кәметеүгә лә булышлыҡ итә.\nЛимон менән сей йомортҡа\nБер лимон һутын һәм сей йомортҡаны ҡушып бутарға һәм килеп сыҡҡан ҡатнашманы иртәнсәк ас ҡарынға эсергә. Дауаланыу курсы – өс көн. Шунан ун көн туҡтап торғандан һуң, тағы өс көн эсергә мөмкин.\n10 лавр япрағын алып, бер стакан ҡайнар һыу ҡойорға һәм йылы урында бер тәүлек төнәтергә. Был төнәтмәне ашарҙан ярты сәғәт алда ¼ стакан эсергә. Лавр япрағы төнәтмәһен ике аҙна эсергә кәрәк. Ул шулай\tуҡ ашҡаҙан аҫты биҙенең эшмәкәрлегенә лә ыңғай йоғонто яһай.\nҠандағы шәкәр кимәлен куркума бик яҡшы төшөрә. Бының өсөн бер семтем тәмләткескә бер стакан ҡайнар һыуға ҡойоп, шуны иртәле-кисле эсергә. Уны төрлө ашамлыҡ әҙерләгәндә лә ҡушырға мөмкин. Куркума шулай уҡ ҡанды таҙарта, аш эшкәртеү процесын да яйға һала.\nИке ҡалаҡ уҫаҡ ҡайырыһына ике стакан һыу ҡойоп, ярты сәғәт талғын утта бешерергә. Һуңынан термоста йәиһә йылы урынға ҡуйып 2 – 3 сәғәт төнәтергә. Был төнәтмәне ашарҙан бер нисә минут алда эсергә кәңәш ителә. Ул ҡандағы шәкәр кимәлен бик тиҙ төшөрә.\nКөртмәле емешен, кесерткән япарағын һәм бәпембә тамырын бер үк күләмдә алып, ҡайнар һыу ҡойоп термоста төнәтергә. Килеп сыҡҡан төнәтмәне көн дауамында яртышар стаканлап эсергә.


Баккара Онлайн Бушлай Бонус | 100% Бэк-се эш Падиша |\nӨйҙә » Баккара Онлайн Бушлай Бонус | 100% Бэк-се эш Падиша\nБаккара онлайн бушлай бонус иң яҡшы формаһында!\nБөйөк британия’ң иң яҡшы мобиль һәм интерактив эшләүсе планшеттар Live казино на ладони! Казино Башҡа Депозита Башҡа Загрузки Уйындар!\nТомы мобиль-се казино бөйөк британия ҡабул итергә cystic fibrosis депозиты был казино ысулы булараҡ, яуап биреү.\nPocketwin, Иң Яҡшы Сайтында Слот, Vegas мобиль казино һәм карманный еләк Топ-казино, бөйөк британия, улар тәҡдим итәләр, ҡайһы берҙәре иң яҡшы баккара тәҡдим итә !!\nБарлыҡ мобиль автоматтар өсөн видео-покера һәм классик өҫтәл уйындары казино! Алып кил берһен бонус! Журнал розыгрыши\nУйындары, акциялар өсөн яңы эш итеү һәм ағзалары! Cashback Акцияһы, Һеҙгә 100% Эшк + Тиклем £1 300-сө депозит бонус\nҠеүәт, Пэдди иң обширным программалар менән тәьмин итеү казино\nХакимиәт Пэдди мобиль казино онлайн береһе булып тора обширное программалар менән тәьмин итеү бөгөн казино. Ул хужа төрө бик шәп һәм яҡшы наделении йөҙләгән слотов һәм уйындары. Ул бар ҡулланыу еңел интерфейс, унда уйынсылар ала еңел теркәлергә һәм башларға еңергә слот өсөн мобиль бонустар бер нисә минут эсендә. Ҡарарға була уйынсылар өсөн, бөйөк британия һәм Ирландия, Автозак хакимиәт казино совести менән бер нисә мобиль устройства, шулай уҡ планшетов.\nБыл казино өҫтәрәк ҡушыла зарегистрированные ҡаҙанда Ирландия һәм лицензирование буйынса комиссия таҙарттым уйындарына Олени, ул өҫтәй, уны авторитет. Пэдди хакимиәт казино үҙ тәҡдим итә уйынсыларына 200+ уйындар, шул иҫәптән уйын автоматтары, карточный һәм өҫтәл уйындары. Уйынсылар казино онлайн алалар уйын слот безлимитный бонус, шул уҡ ваҡытта уйынсылар мобиль казино алырға бонус мобиль һәм слот 33 уйын-һыу бүлмәһе. Үс иткәндәй, киң ассортименты, уйындар һәм бик күп мөмкинлектәр, Автозак көс казино-был сағыштырмаса еңел өсөн навигация сайт.\nУйынсылар эйә үҙҙәренең шәхси кабинеттары, унда улар тикшерә ала, үҙ күптән түгел уйнаны уйын автоматтары, уйындар, сүп эҙләү һуңғы бонус слот. Иң яҡшы уйындар Пэдди хакимиәте казино онлайн баккара. Был уйын йыуан эсәк ап-асыҡ, унда йырсы һәм банкир ота ала, улар көс һайлайҙар номеры якынрак 9.\nӘй – Табырға Ҡеүәт, Пэдди етәксе һ. б. таблицаһында сенсационно түбәнерәк тәҡдимдәр – Һайларға иң яҡшы казино менән Express казино!\nИхтималы ничья ла бик мөмкин. Уйын әүерелә артыҡ ҡыҙыҡ менән Ҡеүәт, Пэдди Баккара Онлайн Бушлай Бонус. Баккара Онлайн Бушлай Бонус, ә һеҙгә ярҙам уйнарға өҫтәмә выстрелы был кәртишкә.\nТәҡдимдәр өсөн баккара онлайн бушлай бонус\nБеренсе эш итеп эшләргә кәрәк бушлай аккаунт был Пэдди хакимиәте онлайн казино, маҡсаты менән, һеҙ нимә эшләргә оло үҙ өлөшөн баккара онлайн бушлай бонус. Онлайн аҡса составе мөмкин менән билдәле теләсә ҡайһы ҡорал.\nБыл принципиаль, клиенттарға тәҡдим ителә торған был Пэдди хакимиәте казино онлайн кеүек мотиватор өсөн уйлап казино. Уйынсылар бушлай алалар стопо һум проставить ставкаларын сеанс уйындары баккара.\nКлиенттар булып торған яңы уйын өсөн Пэдди хакимиәте онлайн казино һәм белмәй процедураларында уйнарға, атаһыҙ ҡулланырға, уларҙы Баккара Онлайн Бушлай Бонус. Был мөмкинлек бирә клиенттарына һатып бушлай ҡабул итеү стопо һум булһын өсөн урнаштырырға өҫтәмә ставка.\nМөмкин матур посидеть һәм бәйәләргә баккара онлайн бушлай бонус, һеҙҙә юҡ янауҙар үҙ аҡсаларын юғалтырға. Был осраҡта, әгәр һеҙ алмыйм, был, һис шикһеҙ, лотерея буласаҡ, һәм кәрәк була ҡалһа әҙер торһон, ул саҡта һеҙ потреты юҡ булыу өсөн, несчастный.\nБыл ҡулланылырға тейеш генә кәрәк булғанда ла ҡулланыла, һеҙ телһеҙме, нигеҙендә бынан тыш, һеҙ’ве бар, ҡулдағы аҡса өсөн дә бер ни ҙә. " Баккара Онлайн Бушлай Бонус бынан тыш, бик хеҙмәт итә ярҙам итергә, ҡасан ҡулланыла шулай уҡ навык.\nБыл түләүһеҙ Өҫтәмә табыш тейеш ҡулланылырға, бары тик шул ваҡытта ғына, ҡасан ошо кәрәк.\nКазино Ҡатнаша Amex Йыуан Эсәк | Бик Мобиль Вегас | Алырға £Бушҡа 5!\nОнлайн Покер | Видео-покер был Ҡеүәт, Пэдди | Реаль Аҡса!


Арыҫлан Мөбәрәков исемендәге Сибай дәүләт башҡорт драма театры—республикабыҙҙа үҙ йөҙөн, үҙ исемен танытҡан арҙаҡлы сәнғәт усаҡтарының береһе. Йәштәр бында эшкә атлығып тора, легендар коллегалары менән эшләүҙе, улар янында тәжрибә туплауҙы мәртәбә һанай. Шундай һылыуҙарҙың береһе—йәш актриса Дания Fөбәйҙуллина.\nШишмә районының Дурас тип аталған рус ауылында тыуып үҫһә лә, туған теленә һәм сәхнә донъяһына булған һөйөүе уны Өфө сәнғәт академияһының актерлыҡ бүлегенә алып килә. Уҡытыусылары Фәрдүнә Ҡасим ҡыҙы Күсимова, Римма Тәлғәт ҡыҙы Харисова, Илнур Биктимер улы Муллабаевтарҙың ҡулында белем ала, артист һөнәре серҙәренә төшөнә Дания. Унан бер төркөм йәштәр Сибай тарафтарына эшкә юллана.\n—Коллектив беҙҙе—йәштәрҙе ихлас ҡаршы алды, ололарса ҡурсып, ауыр саҡтарҙа йыуатып, өйрәтеп, аңлатып торалар. Художество етәксебеҙ Дамир Fәлимов беҙҙе тәжрибәһеҙ йәш белгестәр тип түгел, ә барыһы менән дә тиң коллега итеп ҡабул итте, шундай уҡ иғтибар бүлде. Шулай уҡ Рәмилә Хоҙайғолова, Әлфирә Йосопова, Риф Сәйфуллиндарҙың хәстәре, ярҙамы баһалап бөткөһөҙ минең өсөн,—тип һөйләй йәш актирса Сибай театры донъяһына килеп инеүе хаҡында.\nИке йыллыҡ ижади тормошонда йәш актриса инде тамашасы хөкөмөнә биш роль сығарған, әле алтынсыһын «өйрәнеп» йөрөй. «Бөгөнгө көн күҙлегенән сығып әйт әле: театр һинекеме?»—тигән һорауға ул ышаныслы итеп:\n—Минеке. Мин бында илаһи, рухи донъя таптым. Баштағы икеләнеүҙәрем артта ҡалды, үҙ-үҙемә ышанысым артты, инде асылырға ла асылырға. Туған булып өлгөргән коллективымда тәжрибә туплап, янымдағы хөрмәтле апай-ағайҙарым кеүек ихтирамға лайыҡ булыу дәрәжәһенә етергә яҙһын.\nШулай булһын. Данияны һәм уның коллегаларын Халыҡ-ара театр көнө менән ҡотлап, ижади үрҙәр, уңышлы ролдәр һәм яҡты киләсәк теләйбеҙ.


3D иҙәндән атлағаның бармы?\n«Йәшлек» гәзите » Конкурстар » 3D иҙәндән атлағаның бармы?\n08.08.2014 3D иҙәндән атлағаның бармы?\nҺәүәҫкәр рәссам Марат Ғафаров шедеврҙар тыуҙыра.\nБөтәбеҙҙең дә аҫылмалы күпер аша йөрөгәне бар. Һаҡ ҡынабыҙ, иғтибарлыбыҙ шул күпер аша үткәндә, аяҡтар ергә теймәгәс, нисектер ҡурҡыта кеүек. Нишләйһең – аяҡты терәп баҫып атларға күнегелгән. Ә бына иҙәнең шул аҫылмалы күпер кеүек эшләнһә, башта ниндәй уйҙар тыуа икән? Мине бындай уйҙарға Баймаҡ районының Темәс ауылында йәшәүсе Марат Ғафаровтың 3D һүрәттәре батырҙы. “3D” тигәс, аңлашыла инде – һүрәткә түгел, ә ысынға оҡшап тора. Әйтерһең, иҙән урынында ҡәҙимге таҡта түгел, ысын күпер һәм күл бар. Заман ҡорамалдары һәм технологиялары иҙәнде төрлөсә эшләргә мөмкинлек бирә, ә бына рәссамдың үҙенең идеяһы, үҙ ҡулдары, ҡылҡәләм менән шундай итеп биҙәп ҡуйыуы – ысын ижад. Марат Ғафаровтың үҙенең йортонда түгел, бер танышының өйөндәге бүлмә тап шулай биҙәлгән.\n– Үҙемдең өйөмдә бер ниндәй ҙә һүрәт юҡ тиерлек. Классика инде был: итекһеҙ итексе, – тип йылмая рәссам. Ә былай ул биҙәгән объекттар бик күп. Мәҫәлән, урындағы бер эшҡыуарҙың йортоноң тышҡы стенаһына төшөрөлгән аттар бер кемде лә битараф ҡалдырмай, әгәр Баймаҡ районы буйлап сәйәхәт ойошторолһа, уның маршрутына ошо йорт мотлаҡ индерелер ине – унда әле лә фотоаппарат тотоп һоҡланып тороусыларҙы күрергә була.\nҺүҙебеҙҙе 3D һүрәттән башлағайныҡ бит әле – бындай эшкә Марат Ғафаров күптән түгел генә тотонған. Осраҡлы ғына килеп сыҡҡан был хәл. Ҡустыһы килеп: “Иҙәнемде 3D һүрәт менән биҙәп бир әле, булдыра алмаһаң, ҡайҙан да булһа икенсе оҫта саҡыртып эшләтәм”, – тип аптыратып та, сәмләндереп тә киткәс, аҙна самаһы уйланып йөрөгән дә, автоэмаль, яхта лагы кеүек кәрәкле нәмәләр менән ҡоралланып, ҡулына ҡылҡәләм алған. Бисмилла менән башланған, талантлы кеше тотонған эш сыҙаймы ни – аҙна самаһында ошондай тиңһеҙ иҙән барлыҡҡа килгән.\n– Бөтә эште үҙ белдегемә, эшләгән һайын аңлай барып, яратып, тырышып башҡарҙым. Кескәй саҡтан һүрәт төшөрөү үҙенекен итә, һөҙөмтә үҙемә лә оҡшаны. Әлегә 3D форматында биҙәлгән ике генә иҙәнем бар. Ләкин бының менән генә тамамланмаҫ, моғайын. Эштәрем үҙебеҙҙә генә түгел, бөтә донъяға билдәле булды ла ҡуйҙы. Интернетта йүнләп ултырған да юҡ, ижадым социаль селтәрҙәргә инеп киткән дә, хәҙер меңәрләгән кеше һоҡланыуын белдерә, заказ бирәләр, әллә ҡайҙарға саҡыралар. Дөрөҫөн генә әйткәндә, бындай иғтибар минең өсөн көтөлмәгән хәл булды. Америка, Британия, хатта Австралиянан яҙа башланылар. Был миңә ғорурлыҡ ҡына түгел, яуаплылыҡ та өҫтәй. Аэрография стилендә һүрәт төшөрөүҙе дауам итеп, 3D форматын камиллаштырырға кәрәк. Ижад барыһына ла күренергә тейеш, күргәҙмәләр ҙә ойошторолһа, шәп булыр ине, – тип уй-ниәттәрен еткерҙе ижадсы.\nТалантлы шәхес уҡытыусылар ғаиләһендә тыуған, Марат Ғафаровтың ата-әсәһен ижадтан алыҫ торған кешеләр тип әйтеп булмай: икеһе лә матур итеп йырлаған һәм һүрәт төшөргәндәр иҫәбенән. 3D һүрәттәре менән беҙҙе һоҡландырған геройыбыҙҙың һүрәт төшөрөү буйынса махсус белеме юҡ. Ул үҙен белгәндән алып мәктәп гәзиттәрен биҙәү, урындағы клубта декорациялар эшләү менән шөғөлләнгән. Хәрби хеҙмәттә булғанда Марат Ғафаров өлөшөнә карталар эшләү ҙә төшә һәм шунлыҡтан легендар маршал Александр Покрышкин менән бергәләп “ЛИ – 2” самолетында осоп, донъя күреп йөрөй. Хәрби хеҙмәт, самолеттар ныҡ ылыҡтырһа ла, ауылға кире әйләнеп ҡайта, сөнки өйҙә ата-әсәһеҙ ҡалған ҡусты-һеңлеләре көтөп тора. Бөгөн Марат Ғафаровтың ҡулы тейгән ижад өлгөләре бик күп: матур итеп биҙәлгән тирмәләр, сәхнәләр, пароходтар, балалар баҡсалары һәм тағы ла әллә күпме объект. Темәстәге крайҙы өйрәнеү музейына ла ҙур өлөш индергән ул. Ҡасандыр республикала тәүгеләрҙән булып төҙөлгән Сибай ҡалаһы мәсетенең проектын да Марат Ғафаров төшөрөп, Әғләм хәҙрәт Ғәзизовҡа тапшырған. Оҙаҡламай иман йорто ҡалҡып та сыҡҡан. Был хәл илебеҙҙең һынылыш осоронда булғанлыҡтан, бөтә власть тағы ла тик коммунистар ҡулына төшһә, мәсет ни эшләр икән, тип шыртлаңҡырап та йөрөгәндәр әле.\n– Ошоға тиклем бик күп һүрәт эшләнем, улар илебеҙҙең төрлө мөйөштәренә таралған. Шуларҙы, исмаһам, фотоға ла төшөрөп алып ҡалмағанмын бит. Нисәү булғанлығын да белмәйем хатта. Ул хаҡта уйланылманы, бына хәҙер үҙемдең ижад емештәремә һаҡсылыраҡ ҡарайым. Выжданһыҙ әҙәмдәр шул тиклем күп, минең эштәремде үҙенеке тип, интернет аша ойошторолған конкурстарҙа ҡатнашыусылар ҙа бар. Бер компанияның, 3D һүрәтемде реклама итеп файҙаланып, халыҡты, шул һүрәттәрҙе иҙәнегеҙгә эшләйәсәкбеҙ, тип ышандырырға тырышыуын күреп тә аптыраным, – ти Марат Ғафаров.\nӘлегә һәүәҫкәр рәссам бер таҡта иҙәнде һәм бер кафелде биҙәгән. Икенсеһендә мөләйемлеге менән һоҡландырған дельфин һүрәтләнгән, уның башынан һыйпағы ғына килеп тора: шул тиклем ысынға оҡшаған. Әйткәндәй, 3D иҙәнле ғаилә аптырашып бөткән инде, уларҙың йортонан халыҡ өҙөлмәй, һәр кемдең был матурлыҡты күргеһе килә.\nӘ “аҫылмалы күпер-иҙән” тигәндән, психологтар бындай һүрәттәрҙе ыңғай баһалай һәм, киреһенсә, кешеләрҙе үҙ-үҙенә ышанырға, тынысланырға ярҙам итә, тип һанай икән. Быныһы – һүҙ ыңғайынан. Донъяның төрлө мөйөштәренән “Ә ҡайҙа һуң ул Башҡортостан?”, “Ә нимә ул Баймаҡ һәм Темәс?” тип ҡыҙыҡһыныусыларҙы туплаған, ижад баһаһын белеүселәрҙе ҡунаҡҡа саҡырған, беҙҙе танытҡан талантыбыҙ Марат Ғафаровҡа уңыштар теләйек! Ул ошо көндәрҙә милләтебеҙҙең мәҙәниәтен, тарихын, матурлығын күрһәткән эштәргә ныҡлы тотонорға йыйына!


Тиҙ медицина ярҙамы хеҙмәте һәм мәктәптәрҙе бөгөн бер һөйөнөс берләштерҙе | ГТРК «Башкортостан» — Новости Уфы и РБ\nТиҙ медицина ярҙамы хеҙмәте һәм мәктәптәрҙе бөгөн бер һөйөнөс берләштерҙе.\nРеспублика башлығы Рөстәм Хәмитов дауахана баш табиптары менән мәктәп директорҙарына яңы автомобиль асҡыстарын тапшырҙы. Сәләмәтлек һәм белем. Һәр кемдең тормошо ошо һүҙҙәргә тығыҙ бәйле. Шуға ла ил именлеген хәстәрләгәндә тәү сиратта уҡыу һәм һаулыҡ һаҡлау өлкәһендәге эшмәкәрлек шарттарын камиллаштырыу мәсьәләһе һыҙыҡ өҫтөнә алына. Мәктәп автобустары менән тиҙ ярҙам машиналары паркын яңыртырға Дәүләт Думаһының Берҙәм Рәсәй фракцияһы тәҡдим иткәйне. Республика учреждениеларына өр яңы автомобилдәр Рәсәй хөкүмәте ҡарары менән федераль сығымдар иҫәбенә тапшырыла. Тиҙ медицина ярҙамы машиналарына мохтажлыҡты 38 автомобиль генә тулыһынса ҡәнәғәтләндермәй, әммә район үҙәк дауаханалары өсөн был етди ярҙам. Бөрйәндә әлеге мәлгә машиналарҙың 70 проценты иҫкергән. Яңы автомобилдәр заманса ҡорамалдар менән йыһазландырылған, сирлеләргә юлда ярҙам күрһәтеү шарттары бар талаптарға яуап бирә. Хатта байтаҡ уңайлыҡтар хәстәрләнгән. Мәктәп автобустарында иһә тәү сиратта хәүефһеҙлек саралары күрелгән. Оҫон юлға иҫәпләнгән ултырғыстар йомшаҡ, уҡыусыларҙың портфель ҡуйыр урындары махсуслаштырылған. Салонға инер баҫҡыстар тәпәш, уңайлы. Әлеге ваҡытта республика мәктәптәрен бер меңдән мең дә ике йөҙгә тиклем автобус хеҙмәтләндерә. Республика башлығы белдереүенсә, балалар һәм уҡытыусыларҙың хеҙмәт шарттарын камиллаштырыуға йүнәлтелгән эш дауам итә. Был иһә транспортҡа ғына түгел, белем биреү учреждение биналарын яңыртыу, уҡыу бүлмәләрен заманса йыһаздар менән тәьмин итеүгә лә ҡағыла.


Өфөлә Яңы йыл шыршылары 180 һумдан 580 һумға тиклем торасаҡ // Иҡтисад | новости башинформ.рф\nӨфөлә Яңы йыл шыршылары 180 һумдан 580 һумға тиклем торасаҡ\n15:11, 8 декабря 2010 Иҡтисад\nБашҡортостан халҡы Яңы йыл байрамына әҙерләнә башланы ла инде. Был көтөп алынған байрамдың төп атрибуты булып, әлбиттә, шыршы тора. Урман сибәркәйен һатып алыу ғаилә бюджетына күпмегә төшәсәге хаҡында республиканың Урман хужалығы министрлығының матбуғат хеҙмәтенән хәбәр иттеләр.\nШыршының хаҡы уның бейеклегенә бәйләнгән. 1,5 метр оҙонлоҡтағы шыршы һәм ҡарағай өсөн һатыусы 180 һум һораясаҡ, ә пихта өсөн инде – 250. Ике метрға тиклем сибәркәйҙәр ҡиммәтерәк тора: шыршы, ҡарағай – 300 һум, ә пихта – 450 һум.\nӘ өс метр бейеклегендәге урман моделдәренең хаҡы ла юғары. Шыршы һәм ҡарағайҙар –580-шәр , ә пихта – 700 һум.\nБыл «Өфө урманы» дәүләт унитар предприятиеһының ваҡлап һатыу хаҡтары. Күмәртә хаҡы түбәнерәк. Шул уҡ ваҡытта белгестәр, халыҡ күпләп һатып алған осорҙа хаҡтар хатта ике тапҡырға күтәрелә, тип билдәләй.\nБаш ҡалала шыршы баҙарҙары бер нисә көндән асыласаҡ. Улар Өфөлә 130-ҙан ашыу буласаҡ. Өфөлә Яңы йыл шыршыларын “Өфө урманы” һәм “Иглин урманы” дәүләт унитар предприятиелары һатасаҡ.\nТеги: Яңы йыл, шыршы баҙарҙары